Peguam Negara bukan jawatan politik

PAPARAN saya pada kali ini adalah untuk menegaskan bahawa jawatan Peguam Negara tidak diniatkan oleh penggubal Perlembagaan sebagai jawatan politik. Pada paparan ini juga saya ingin mencadangkan supaya kerajaan yang akan datang dapat meminda (balik) Perlembagaan Persekutuan untuk menjamin jawatan Peguam Negara ini tidak dicemari kepentingan politik pihak kerajaan atau mana-mana pihak.

Ketika ini kita banyak mendengar hal berkaitan Peguam Negara. Isu berkaitan bekas Peguam Negara, Tan Sri Tommy Thomas banyak menjadi tajuk berita. Walaupun begitu, saya tidak mahu mengulas tentang isu berkaitan Tan Sri Tommy Thomas. Saya ingin berkongsi tentang kedudukan jawatan tersebut sebagai mana kedudukannya dalam undang-undang, terutamanya Perlembagaan Persekutuan.

Dalam Perlembagaan Persekutuan, Per.145 menyediakan peruntukan berkaitan Peguam Negara.

PERUNTUKAN ASAL PER. 145

Perkara 145 ini telah dipinda daripada yang asal melalui Akta 26/1963 yang mula berkuat kuasa pada 16.09.1963. Perkara 145 yang asal memperuntukkan seperti berikut:

“(1) Yang di-Pertuan Agong hendaklah, selepas berunding dengan Suruhanjaya Perkhidmatan Kehakiman dan Perundangan, melantik daripada kalangan anggota Perkhidmatan Kehakiman dan Perundangan seorang Peguam Negara, yang hendaklah seorang yang berkelayakan menjadi hakim Mahkamah Persekutuan.

(2) Peguam Negara hendaklah memberi nasihat mengenai perkara undang-undang yang dirujukkan kepadanya oleh Yang di-Pertuan Agong atau Jemaah Menteri, dan hendaklah
mempunyai kuasa, yang boleh dijalankan menurut budi bicaranya, untuk memulakan, menjalankan atau memberhentikan apa-apa prosiding bagi sesuatu kesalahan, selain prosiding di hadapan mahkamah Syariah, mahkamah anak negeri atau mahkamah tentera.

(3) Peguam Negara berhak untuk didengar di dalam mana-mana mahkamah atau tribunal dan hendaklah diberi keutamaan daripada mana-mana orang lain yang hadir di hadapan

(4) Tertakluk kepada Fasal (5), Peguam Negara hendaklah memegang jawatan sehingga dia mencapai umur enam puluh lima tahun atau lebih, tidak lewat daripada enam bulan selepas dia mencapai umur itu, sebagaimana yang diluluskan oleh Yang di-Pertuan Agong.

(5) Peguam Negara boleh pada bila-bila masa meletakkan jawatannya tetapi tidaklah boleh dipecat daripada jawatan kecuali atas alasan-alasan dan mengikut cara yang sama seperti seorang hakim Mahkamah Persekutuan.

Antara intipati utama Per. 145 yang asal ini termasuklah

1. Peguam Negara dilantik oleh Yang di-Pertuan Agong selepas berunding dengan Suruhanjaya Perkhidmatan Kehakiman dan Perundangan (Nota: saya masih lagi mencari versi awal – versi 1957. Saya terbaca sebelum ini, versi asal menyatakan Yang di-Pertuan Agong melantik Peguam Negara atas syor Suruhanjaya Perkhidmatan Awam).

2. Seseorang layak dilantik sebagai Peguam Negara sekiranya beliau layak menjadi hakim Mahkamah Persekutuan. (Lihat Perkara 123 untuk syarat dilantik sebagai Hakim Mahkamah Persekutuan).

3. Peguam Negara menasihati Yang di-Pertuan Agong atau Jemaah Menteri atas perkara undang-undang yang dirujuk kepadanya.

4. Peguam Negara mempunyai kuasa budi bicara untuk memulakan, menjalankan atau memberhentikan apa-apa prosiding di semua mahkamah, kecuali mahkamah Syariah, mahkamah anak negeri dan mahkamah tentera.

5. Peguam Negara mempunyai keutamaan berbanding orang lain.

6. Umur persaraan Peguam Negara ialah 65 tahun atau tidak lebih enam bulan selepas mencapai umur 65 tahun tersebut sekiranya diluluskan oleh Yang di-Pertuan Agong.

7. Peguam Negara boleh meletak jawatan.

8. Peguam Negara hanya boleh dipecat atas alasan dan mengikut cara yang sama seperti seorang hakim Mahkamah Persekutuan. Alasan pemecatan seorang hakim yang ada sekarang ialah sekiranya dia melanggar kod etika, atau tidak berdaya menunaikan fungsinya dan tatacara pemecatan hakim Mahkamah Persekutuan ditetapkan pada Per. 125.

Ringkasnya hakim tersebut hanya boleh dipecat oleh satu tribunal yang ditubuhkan oleh Yang di-Pertuan Agong setelah mendapat representatif daripada Perdana Menteri atau daripada Ketua Hakim Negara selepas berunding dengan Perdana Menteri.

PERKARA 145 SEKARANG

Peruntukan Perkara 145 yang berkesan sekarang adalah menyatakan seperti berikut:
“Perkara 145. Peguam Negara

(1) Yang di-Pertuan Agong hendaklah, atas nasihat Perdana Menteri, melantik seorang yang layak menjadi hakim Mahkamah Persekutuan sebagai Peguam Negara bagi Persekutuan.

(2) Menjadi kewajipan Peguam Negara menasihati Yang di-Pertuan Agong atau Jemaah Menteri atau mana-mana Menteri mengenai apa-apa perkara undang-undang, dan melaksanakan apa-apa tugas lain yang bersifat undang-undang, yang dari semasa ke semasa dirujukkan atau ditugaskan kepadanya oleh Yang di-Pertuan Agong atau Jemaah Menteri, dan menunaikan fungsi yang diberikan kepadanya oleh atau di bawah Perlembagaan ini atau mana-mana undang-undang bertulis yang lain.

(3) Peguam Negara hendaklah mempunyai kuasa yang boleh dijalankan menurut budi bicaranya, untuk memulakan, menjalankan atau memberhentikan apa-apa prosiding bagi sesuatu kesalahan, selain prosiding di hadapan mahkamah Syariah, mahkamah anak negeri atau mahkamah tentera.

(3A) Undang-undang persekutuan boleh memberi Peguam Negara kuasa untuk menentukan mahkamah yang di dalamnya atau tempat apa-apa prosiding yang dia mempunyai kuasa untuk memulakannya di bawah Fasal (3) itu hendaklah dimulakan atau mahkamah yang kepadanya prosiding itu hendaklah dipindahkan. (Nota: Fasal 3A ini ditambah pada pindaan Perlembagaan Akta A704, seksyen 10 yang mula berkuat kuasa

(4) Pada melaksanakan tugasnya Peguam Negara berhak untuk didengar di dalam mana-mana mahkamah atau tribunal di Persekutuan dan hendaklah diberi keutamaan daripada mana-mana orang lain yang hadir di hadapan mahkamah atau tribunal itu.

(5) Tertakluk kepada Fasal (6), Peguam Negara hendaklah memegang jawatan selama diperkenankan oleh Yang di-Pertuan Agong dan boleh pada bila-bila masa meletakkan jawatannya dan, melainkan jika dia ialah anggota Jemaah Menteri, hendaklah menerima apa-apa saraan yang ditentukan oleh Yang di-Pertuan Agong.

(6) Orang yang memegang jawatan Peguam Negara sebaik sebelum permulaan kuat kuasa Perkara ini hendaklah terus memegang jawatan itu atas terma dan syarat yang tidak kurang baiknya daripada terma dan syarat yang terpakai baginya sebaik sebelum permulaan kuat kuasa Perkara ini dan tidaklah boleh dipecat daripada jawatan kecuali atas alasan dan mengikut cara yang sama seperti seorang hakim Mahkamah Persekutuan.”

Bagi memudahkan pada pembaca, saya ringkaskan intipati Per.145 yang beroperasi pada ketika ini seperti berikut:

1. Pelantikan Peguam Negara dibuat oleh Yang di-Pertuan Agong atas nasihat Perdana Menteri.

2. Syarat untuk seseorang dilantik sebagai Peguam Negara ialah beliau layak menjadi hakim Mahkamah Persekutuan. Kelayakan menjadi hakim Mahkamah Persekutuan dinyatakan dalam Perkara 123 Perlembagaan Persekutuan, yang memperuntukkan, seseorang itu hendaklah seorang warganegara; dan dia hendaklah mempunyai pengalaman sekurang-kurangnya 10 tahun sama ada sebagai peguam bela di mahkamah Persekutuan, atau Mahkamah Rayuan, atau Mahkamah Tinggi, atau sebagai anggota perkhidmatan kehakiman dan perundangan Persekutuan atau perundangan sesuatu negeri, atau menjadi peguam bela dan berkhidmat sebagai anggota perkhidmatan kehakiman dan perundangan Persekutuan atau negeri selama sekurang-kurangnya 10 tahun.

3. Tugas Peguam Negara ialah untuk menasihati Yang di-Pertuan Agong atau Jemaah Menteri atau mana-mana Menteri mengenai undang-undang.

4. Peguam Negara juga melaksanakan tugas lain berkaitan undang-undang sekiranya ditugaskan oleh Yang di-Pertuan Agong atau Jemaah Menteri.

5. Peguam Negara juga mempunyai tugasan yang dinyatakan dalam undang-undang lain.

6. Peguam Negara mempunyai kuasa budi bicara untuk memulakan, menjalankan atau memberhentikan prosiding jenayah di semua Mahkamah, kecuali mahkamah Syariah, mahkamah anak negeri dan mahkamah tentera.

7. Parlimen boleh membuat undang-undang untuk memberikan kuasa kepada Peguam Negara menentukan mahkamah bagi memulakan prosiding.

8. Parlimen boleh membuat undang-undang untuk memberikan kuasa kepada Peguam Negara memindahkan kes (dari satu mahkamah ke mahkamah lain).

9. Peguam Negara berhak untuk didengar dalam mana-mana mahkamah atau tribunal.

10. Peguam Negara hendaklah diberikan keutamaan daripada mana-mana orang lain yang hadir di hadapan mana-mana mahkamah atau tribunal.

11. Saraan (gaji) Peguam Negara adalah ditetapkan oleh Yang di-Pertuan Agong sekiranya bukan ahli Jemaah Menteri.

12. Peguam Negara memegang jawatan selagi mana diperkenan oleh Yang di-Pertuan Agong. Ini bermaksud pemecatan Peguam Negara boleh dibuat oleh Yang di-Pertuan Agong. Oleh kerana pelantikan Peguam Negara adalah atas nasihat Perdana Menteri, maka Perdana Menteri juga boleh menasihati Yang di-Pertuan Agong untuk memecat atau menamatkan jawatan Peguam Negara.

13. Peguam Negara boleh meletak jawatan.

ANALISIS PERUNTUKAN LAMA DAN BAHARU

Analisis perbezaan penting antara peruntukan lama dan peruntukan baharu dalam Perlembagaan mengenai Peguam Negara ialah dari segi pelantikan dan pemecatan.

Perkara utama ialah Peranan Perdana Menteri dalam pelantikan dan pemecatan atau penamatan jawatan Peguam Negara.

Peruntukan yang asal Per. 145 meletakkan peranan Suruhanjaya Perkhidmatan Kehakiman dan Perundangan (pewujudan Suruhanjaya ini didapati dalam Per. 138) untuk memberikan syor pelantikan Peguam Negara kepada Yang di-Pertuan Agong. Ini menunjukkan peri penting kebebasan Peguam Negara dalam melaksanakan tugasnya, agar keputusan atau nasihat Peguam negara adalah demi menjaga kedaulatan undang-undang. Kebebasan suatu jawatan, dalam kes ini Peguam Negara, dapat dilihat dari segi autoriti lantikan dan autoriti pemecatan atau penamatan perkhidmatannya. Dalam soal pemecatan juga, peruntukan asal lebih mementingkan kebebasan jawatan Peguam Negara. Peguam Negara tidak boleh dipecat tanpa “perbicaraan” atau tanpa prosiding khusus untuk tujuan tersebut, iaitu pemecatan Peguam Negara.

Jawatan Peguam Negara dihasratkan supaya bebas dan selamat daripada campur tangan pihak yang mempunyai kepentingan, seperti pihak eksekutif. Justeru, prosedur lantikan dan pemecatan atau penamatan perkhidmatan memainkan peranan penting.

Justeru itu, dapat disimpulkan bahawa jawatan Peguam Negara adalah bukan jawatan politik. Namun pindaan kepada Perlembagaan tentang pelantikan dan pemecatan/penamatan perkhidmatan Peguam Negara telah membuka ruang kepada campur tangan politik dalam pelantikan dan pemecatan atau penamatan perkhidmatan Peguam Negara.

Saya mencadangkan agar pihak kerajaan akan datang dan para perwakilan di Parlimen dengan serius dapat membincangkan perkara ini. Moga jawatan Peguam Negara tidak dicemari campur tangan politik sehingga menjadi ‘beban’ kepada institusi raja, iaitu Yang di-Pertuan Agong yang juga mendapat nasihat daripada Peguam Negara.

Moga bermanfaat.

Profesor Datuk Dr Shamrahayu Ab Aziz
Penyandang Kursi Institusi Raja-raja Melayu Universiti Teknologi MARA


Bon Odori: Hati-hati bimbang terjerumus syirik

BANGI, 17 Zulkaedah 1443H, Jumaat – Sekalipun perayaan festival Bon Odori ditukar ke nama lain untuk dilihat sebagai upacara kebudayaan, ia tidak sesekali mengubah hukum selagi mana upacaranya masih kekal diraikan.

Ini kerana, program berkenaan mempunyai kaitan dengan upacara agama lain dan mengikut tradisi lama – memuja roh – walaupun berlaku sedikit perubahan dalam persembahan.

Ketua Perhubungan ISMA Kelantan, Ustaz Sharipudin Abdul Kadir berkata, apabila disebut upacara memuja roh, maka ianya adalah syirik dalam Islam.

“Bila ada orang Islam menyertai upacara tersebut bermakna mereka menyertai upacara syirik dalam agama,” katanya dalam kenyataan.

Beliau menjelaskan, pemujaan roh adalah dakwaan palsu, sedangkan apa yang dipuja itu hanyalah makhlus halus yang dinamakan jin.

“Ini bermakna bila ada mana-mana golongan yang mendakwa memuji roh tok syeikh tertentu kerana mereka masih boleh berhubungan dengan tok guru atau syeikh mereka, ianya adalah ajaran batil.

“Kumpulan isi masih melaksanakan rukun rukun Islam yang lain tetapi pada masa yang sama mereka melakukan perkara syirik,” katanya.

Merujuk semula perayaan Bon Odori, beliau berkata, program itu dilaksanakan oleh agama lain, maka tidak wajar bagi orang Islam menyertainya.

Ustaz Sharipudin berkata, sebagai orang Islam sepatutnya berhati-hati supaya tidak terjerumus dalam perkara syirik.

“Sebahagian besar agama di dunia ini semuanya memuja jin dan syaitan. Tokong atau berhala hanya simbol pemujaan sahaja.

“Tidak hairan jika mereka mengadakan upacara puja roh kerana hakikat yang sebenar adalah puja jin dan syaitan,” katanya.

Sebelum ini, Menteri di Jabatan Perdana Menteri (Hal Ehwal Agama), Datuk Idris Ahmad menasihatkan umat Islam supaya tidak menyertai Bon Odori yang akan diadakan di Kompleks Sukan Negara Shah Alam pada 16 Julai ini kerana mengandungi unsur agama lain.

Festival yang sudah disambut di Jepun sejak 500 tahun lalu menampilkan persembahan tarian dengan dikaitkan bagi menghormati semangat nenek moyang dalam perayaan Buddha Jepun.


Indonesia: Penduduk lari ke tempat tinggi, panik risiko tsunami

JAKARTA, 4 Syawal 1444H, Selasa – Gempa bumi kuat dasar laut yang melanda timur Indonesia awal Selasa, mencetuskan panik dalam kalangan penduduk hingga memaksa orang ramai melarikan diri ke kawasan lebih tinggi ekoran bimbang risiko bencana tsunami.

Rakaman yang dikeluarkan Agensi Mitigasi Bencana Kebangsaan (BNBP) menunjukkan aliran orang ramai di sebuah kampung di Pulau Metawai melarikan diri ke tanah tinggi dengan berjalan kaki dan menaiki motorsikal.

Sementara beberapa pesakit di hospital kampung itu turut dipindahkan ke kawasan lapang berikutan berlaku keretakan pada struktur lantai premis itu.

Gempa bumi berkekuatan 7.1 magnitud itu turut dirasai di daerah dan bandar Sumatera Barat serta wilayah Sumatera Utara.

Jurucakap agensi, Abdul Muhari berkata, penduduk di bahagian wilayah Sumatera Barat – termasuk ibu kota Padang – merasakan gegaran kuat itu selama kira-kira 30 saat.

“Ramai penduduk di beberapa kampung di Pulau Mentawai memilih untuk terus berpindah di kawasan lebih tinggi walaupun amaran tsunami sudah ditamatkan kerana bimbang akan berlaku gegaran susulan,” katanya.

Pusat Kajian Geologi AS (USGS) berkata, gempa bumi berukuran 7.1 skala Richter itu berpusat 170 kilometer tenggara Teluk Dalam, sebuah bandar pantai di Kabupaten Nias Selatan di Sumatera Utara.

Gegaran susulan turut direkodkan pada ukuran 5.8 magnitud.

Agensi Meteorologi, Klimatologi dan Geofizik (BMKG) Indonesia mengeluarkan amaran tsunami, namun menarik balik kira-kira dua jam selepas gempa bumi berlaku. – Agensi


Melayu tidak boleh diharap lagi pertahankan Tanah Melayu?

SIAPA yang meluluskan semua nama-nama pelik kalau bukan orang Melayu sendiri, kerana Melayulah yang berkuasa dan menerajui semua agensi kerajaan.

Kadang kala kita jadi pelik, kenapa negara yang berasal-usulkan Melayu, tidak ada identiti dan jati diri yang kelihatan. Agenda hidup bernegara langsung tidak didaulatkan. Ambil satu aspek sahaja kedudukan bahasa Melayu dan tulisan Jawi

Sedangkan bermula daripada pemimpin tertinggi negara bermula daripada monarki, Perdana Menteri dan Kabinet, Ketua GLC, Ketua Setiausaha Negara, KSU setiap Kementerian, Ketua Universiti Awam, DBP, PBT (Dewan Bandaraya, Majlis Perbandaran, Majlis Daerah) dan banyak lagi, boleh dikatakan semua terdiri daripada orang Melayu.

Teramat malang lagi, boleh dikatakan semua pejabat GLC, mesyuaratnya menggunakan bahasa Inggeris, bermula daripada papan tanda, sehingga semua arahan dan tanda-tanda dalam bangunan dan pejabat.

Tabung Haji (TH) itu sendiri sudah mula proses penginggerisan dan pembaratan tersebut. Nasib baik masih ada lagi logo “ta” dan “ha”. Suatu hari nanti, tidak mustahil ditukar kerana nampak kuno jika bertuliskan Jawi.

Jangan bandingkan dengan KL, lihat semua ibu negeri seperti Ipoh, Johor Bahru, Shah Alam, Melaka, Alor Setar, Kuantan, Seremban, Pulau Pinang, Petaling Jaya dan lain-lain. Ada identitikah? Atau lebih London daripada London.

Begitu juga dengan nama-nama taman-taman, nama kedai dan papan tanda, adakah ia mencerminkan jati diri, atas nama Keluarga Malaysia.

Ada papan tanda, nama kedai, iklan dll, langsung tidak ada dalam bahasa Melayu. Cuba pergi sekitar bandar Kajang dan Pulau Pinang.

Ada yang sepenuhnya dalam bahasa Inggeris dan bahasa Cina? PBT makan gaji buta, semuanya tidur?

Puncanya tidak lain, bertali-temali dengan rasuah.

Saya tidak mahu bandingkan dengan Sabah dan Sarawak kerana sejarahnya agak sedikit berbeza. Tetapi negeri-negeri Semenanjung, yang bernama Negeri-negeri Persekutuan Tanah Melayu, bagaimana?

Kenapa nama Bangsar Selatan menjadi Bangsar South. Tulisan Bangsar South jauh lebih besar daripada Bangsar Selatan. Terlalu banyak contoh lain. Ini tidak termasuk berhala-berhala yang semakin tinggi sepanjang jalan raya.

Cuba teliti nama-nama yang begitu jelas kelihatan seperti

Trinity Wellness, Ampang. Bagaimana nama “Trinity” boleh diluluskan menjadi nama bangunan komersial? Apakah kita mahu tunggu tanda salib seperti yang berlaku di Pulau Pinang, baharu nak bantah?

Bagaimana pula dengan nama-nama KL East, KL City Centre, Razak Exchange, TRX Signature Tower (TRX Exchange 106), Jazz City, Vision City, Hi-Tech Park dan terlalu banyak lagi nama-nama menjadikan bandaraya seperti London.

Terbaharu, bangunan Merdeka 118 dibangunkan PNB. Bangunan tertinggi di Asia Tenggara. Kedua tertinggi dunia, selepas Burj Khalifa, Dubai. Apakah selepas ini bangunan ini tidak dapat menjana keuntungan disebabkan namanya “merdeka”. Sekarang ini pun sudah dikenali sebagai Merdeka 118 Tower. Apakah perkataan menara tidak boleh menggantikan tower? Kasihan sungguh bahasa negara ini.

Ini belum termasuk nama-nama hotel-hotel antarabangsa. Jika nama itu tidak dapat diubah, sekurang-kurangnya dijawikan, seperti mana yang berlaku di Kelantan, Terengganu dan Pahang. Ini tidak, sebiji nama asing.

Adakah dengan meletakkan nama-nama dalam bahasa Inggeris ini akan menjadikan kita pandai berbahasa Inggeris atau maju.

Naif dan cetek sangat kita beranggapan meletakkan tanda-tanda barat itu menjadikan kita pandai berbahasa Inggeris, sehingga tenggelam semua jatidiri, asal-usul bangsa dan negara

Kenapa nama-nama bahasa Melayu langsung tidak didaulatkan. Jika kita semua benar-benar sayangkan negara ini, kenapa tidak cadangkan nama-nama yang mempunyai jati diri

Nampak sangat kedudukan bahasa Melayu atau Jawi sangat hina di mata ultra kiasu. Sebab itu mereka menentang apa jua identiti termasuk Jawi.

Salah siapa? Kenapa sebuah negara asal-usulnya bernama Tanah Melayu, berakhir dengan hilang identiti dan jati diri Melayu

Apakah yang mereka lakukan selama ini? Adakah dengan melihat sahaja?

Sehinggakan di negeri Terengganu pun sudah mula dengan nama-nama Inggeris seperti Terengganu Trade Centre (KTC). Saya pernah tegur PBT di sana kenapa nama dan papan tanda dan tanda arah jalan berbentuk sedemikian rupa. Sudah hilangkah Jawinya? Masih belum mendapat jawapan.

Ini belum bercakap tentang bangunan UMNO dan PWTC (Putra World Trade Centre). UMNO itu sendiri adalah akronim daripada bahasa Inggeris, United Malaysia National Organization. Hina sangatkah jika dinamakan PERKEMBAR (Pertubuhan Kebangsaan Melayu Bersatu)? Tidak glamour kan PERKEMBAR?

Sebenarnya bukan orang/bangsa lain yang merosakkan agenda kebangsaan (negara). Pemimpin Melayu itu sendiri. Orang atau bangsa lain hanya mengambil kesempatan.

Sebab itu, mereka (ultra kiasu) akan tentang habis-habisan jika identiti negara jika dilaksanakan? Termasuk pengajaran Jawi tiga muka surat.

Terbaharu, isu papan tanda jawi dan BM, tanpa meletakkan karakter Cina. Perkara kecil sahaja, soal karakter Bahasa Cina tidak diletakkan dalam papan, sedangkan Sekolah Cian beroperasi seratus peratus kecinaan.

Justeru, kita menyokong sepenuhnya teguran Perdana Menteri ketika merasmikan Malam Kemuncak Pidato Antarabangsa Bahasa Melayu (PABM) Piala Perdana Menteri 2021 di Dewan Sultan Iskandar, Universiti Teknologi Malaysia (UTM), baru-baru ini, mahukan pihak swasta, syarikat berkaitan kerajaan (GLC) dan agensi kerajaan yang tidak mengutamakan penggunaan bahasa Melayu dalam program mereka. Bahasa Inggeris lebih digunakan termasuk dalam mesyuarat melibatkan agensi terlibat dan GLC. Malah, penggunaan nama syarikat, projek perumahan dan jenama produk kini juga menjadi lumrah dengan tidak menggunakan bahasa Melayu.

Apakah mungkin syarikat Cina, akan menyambut saranan Perdana Menteri? Apakah mesyuarat dan projek-projek mereka akan menggunakan akan menggunakan bahasa Melayu.

Mungkin ada kelihatan satu dua nama Melayu seperti Berjaya. Sekadar nama, isinya bagaimana?

Kita rasa bangga apabila nama PETRONAS (Petrolium Nasional Berhad) berjaya meniti bibir persada dunia. Malangya, apabila masuk ke dalam PETRONAS semuanya dalam bahasa Inggeris. Rupanya hanya pada nama, bukan isinya. Ada apa dengan nama? Jati diri dan identiti orang PETRONAS bagaimana pula?

Insaflah wahai Melayu. Kamu nak buang ke mana DNA Melayu itu dengan hidup berpura-pura menjadi orang lain.

Pulau Pinang sudah lebih dikenali sebagai Penang. Orang Melayu sendiri pun sudah biasa dengan Penang. Begitulah kisah yang sama apabila Singapura menjadi Singapore. Bangsa saya sudah lama tidak menyebut Melaka tetapi Malakak.

Bandingkan dengan negara jiran kita seperti Thailand dan Indonesia, adakah negara ini tidak akan maju dengan identitinya? Adakah Malaysia lebih maju daripada Thailand dan Indonesia. Negara-negara ini sudah mula meninggalkan kita. Kita masih perasan kita yang lebih maju.

Tidak ada erti bangunan kedua tertinggi di dunia, jika orang di bawahnya yang ramai merempat yang hilang jati diri adalah Melayu. Dalam keadaan merdeka lebih 64 tahun, kita yang masih teraba-raba mencari identiti dan jati diri.

Prof Dr Mohd Ridhuan Tee Abdullah


89 ‘hotspot’ banjir dikenal pasti di Negeri Sembilan

SEREMBAN, 29 Safar 1444H, Isnin – Sebanyak 89 titik panas dikenal pasti berpotensi berlakunya kejadian banjir di seluruh Negeri Sembilan berikutan fenomena Monsun Timur Laut, kata Menteri Besar, Datuk Seri Aminuddin Harun.

Beliau berkata, susulan itu pelbagai persediaan dilakukan kerajaan negeri dalam menghadapi kemungkinan banjir termasuk mewujudkan bilik gerakan yang akan dihubungkan dengan beberapa agensi dan jabatan supaya dapat bertindak segera sebaik bencana melanda.

Aminuddin berkata, kerajaan negeri juga ketika ini sedang mengumpulkan sukarelawan khususnya dalam kalangan golongan muda bagi membantu menyalurkan bantuan dengan segera ketika bencana, selain membantu agensi penguat kuasa.

“Kali ini kawasan titik panas banjir bertambah berbanding 81 lokasi dengan 369 tempat banjir yang berlaku pada akhir tahun lepas…apa yang penting masyarakat dalam kawasan itu sentiasa berjaga-jaga,” katanya kepada pemberita selepas menghadiri majlis Apresiasi Sambutan hari Kebangsaan 2022 peringkat negeri di sini hari ini.

Menurutnya, pertemuan dengan kerajaan Pulau Pinang dan Selangor akan diadakan bagi menyelaraskan bantuan yang boleh disalurkan segera sekiranya banjir tidak berlaku secara serentak.

Aminuddin berkata, kerajaan negeri juga akan menyelaras semula pusat pemindahan sementara (PPS) bagi memberi keselesaan kepada mangsa banjir dengan sekolah berasrama penuh digunakan dahulu sebagai PPS kerana mempunyai kemudahan yang lengkap.

Mengenai isu lain, Aminuddin berkata mana-mana persatuan sukan di negeri ini yang tidak menunjukkan prestasi baik akan digugurkan daripada menyertai temasya sukan termasuk Sukan Malaysia (Sukma) akan datang bagi mengelakkan pembaziran.

“Kita tak mahu lihat elaun dibayar, persatuan diberi peruntukan tapi hasilnya tetap sama dari tahun ke tahun, namun mana-mana persatuan yang berpotensi kita akan terus bantu,” katanya yang turut mengucapkan tahniah kepada atlet negeri ini yang menyumbang keseluruhan 53 pingat dalam Sukma 2022.

Sementara itu, Aminuddin yang juga Naib Presiden PKR berkata, pelaksanaan Pilihan Raya Umum ke-15 (PRU15) sehingga berakhirnya penggal tahun depan merupakan langkah terbaik bagi mengelakkan kerajaan berbelanja besar sekiranya ia diadakan berasingan.

“Kenapa nak segerakan kalau kos tinggi…perlu melihat masalah ekonomi dan kemungkinan banjir besar,” katanya sebagai mengulas kenyataan Menteri di Jabatan Perdana Menteri (Ekonomi), Datuk Seri Mustapa Mohamed semalam bahawa pembubaran Parlimen dan Dewan Undangan Negeri (DUN) yang tidak dibuat serentak akan meningkatkan kos perbelanjaan pilihan raya hampir dua kali ganda. – Bernama


India nafi kajian AS dakwa berjuta kes kematian akibat COVID-19

NEW DELHI, 13 Zulhijjah 1442H, Jumaat – Kerajaan India menolak kajian penyelidikan antarabangsa yang mendakwa jutaan rakyatnya meninggal dunia akibat wabak COVID-19.

Sebaliknya, pemerintah menjelaskan angka rasmi kes kematian kini mencecah hampir 420,000 setelah negara itu menangani lonjakan kes pada bulan April dan Mei.

Selasa lalu, sebuah kajian kumpulan penyelidikan Amerika Syarikat (AS) – Pusat Pembangunan Global – mendakwa kira-kira 3.4 juta hingga 4.7 juta orang meninggal dunia di India, lapan hingga 11 kali ganda daripada angka rasmi.

Angka itu menjadikan India sebagai negara yang mempunyai kadar kes kematian tertinggi di dunia.

Sedangkan jumlah rasmi yang dikeluarkan kerajaan itu merekodkan India berada di tempat ketiga selepas AS (610,000 kematian) dan Brazil (545,000 kematian).

Kajian terbaharu itu menimbulkan keraguan terhadap jumlah rasmi kes kematian di India, yang menunjukkan rekod lemah serta kadar kematian per juta adalah sekitar separuh purata global.

Bagaimanapun, kerajaan India mendakwa kajian itu hanyalah tanggapan berani dan kemungkinan mereka yang meninggal dunia kerana jangkitan adalah sama di seluruh dunia.

“Dengan mengandaikan bahawa semua kematian yang berlebihan disebabkan oleh wabak, tidak berdasarkan fakta dan ianya salah,” kata India.

Kerajaan itu mendakwa, India mempunyai strategi mengesan kontak rapat menyeluruh dan keupayaan makmal ujian, maka tidak mungkin pihaknya terlepas angka kematian.

Namun, kerajaan India masih menasihatkan pihak berkuasa tempatan melaksanakan audit menyeluruh dalam beberapa minggu terakhir bagi mengemaskini angka terbaharu.

Setakat ini, Maharashtra adalah negeri yang paling teruk terjejas dengan 15,000 kes kematian diikuti Bihar (4,000 kematian) dan Madhya Pradesh (1,500 kematian).-  Agensi


Kelonggaran SOP: PM nasihat orang ramai terus berhati-hati

KUALA LUMPUR, 1 Syawal 1443H, Isnin – Perdana Menteri Datuk Seri Ismail Sabri Yaakob sekali lagi menasihatkan masyarakat supaya kekal melakukan kawalan kendiri bagi mengelakkan dijangkiti wabak COVID-19.

Ismail Sabri berkata, kawalan kendiri tetap perlu dilakukan dalam suasana penuh kemeriahan dan kegembiraan umat Islam menyambut Hari Raya Aidilfitri bagi memastikan kesihatan diri sendiri serta masyarakat sekeliling sentiasa dalam keadaan baik.

“Di dalam bangunan masih lagi memakai pelitup muka, diwajibkan, tetapi di luar bangunan di kawasan terbuka seperti ini (masjid) tidak lagi memakai pelitup muka,” katanya.

Ismail Sabri juga menzahirkan rasa puas hati beliau terhadap sikap berhati-hati dan amalan kendiri orang ramai dalam mencegah jangkitan COVID-19.

“Tetapi saya lihat sewaktu saya datang tadi, ramai yang berjalan kaki ke masjid ini, masih lagi memakai pelitup muka. Bermakna rakyat masih lagi berhati-hati.

“Menjaga dan mengawal kendiri untuk kesihatan diri, anak dan keluarga masing-masing.

“Jadi alhamdulillah. Kita walaupun diberi kebebasan, tidak terlalu terbuka, bebas dan masih lagi berhati-hati, alhamdulillah,” katanya ketika ditemui sebelum pulang dari Masjid Wilayah Persekutuan selepas menunaikan solat sunat Aidilfitri.

Perdana Menteri turut mengambil kesempatan untuk sekali lagi mengucapkan selamat Hari Raya Aidilfitri kepada umat Islam.

27 April lalu, Menteri Kesihatan Khairy Jamaluddin mengumumkan beberapa kelonggaran langkah kawalan dan pencegahan COVID-19 berkuat kuasa 1 Mei antaranya pemakaian pelitup muka di luar bangunan akan menjadi pilihan bukan lagi satu kewajipan selain tidak wajib mengimbas aplikasi MySejahtera untuk memasuki premis.

Kelonggaran langkah kawalan dan pencegahan COVID-19 di negara ini adalah selaras dengan Fasa Peralihan Ke Endemik. – Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Umat Islam ‘dipijak-pijak’ jika apologetik bila Islam dipersenda

BANGI, 12 Rabiulawal 1442H, Khamis – Gerakan memboikot produk keluaran Perancis menjadi petunjuk jelas negara-negara Islam akan kuat sekiranya mereka bersatu padu.

Serentak itu, umat Islam diingatkan untuk bertegas dalam mempertahankan agama serta Nabi Muhammad ﷺ daripada terus dihina.

Jangan sesekali mengambil pendirian berdiam diri kerana ia seumpama memaparkan jati diri sebagai seorang yang tiada maruah.

Atau lebih teruk lagi kata, jangan sampai menjadi tali barut atau benteng kepada mereka yang menghina, kata Presiden gerakan Islam, Ikatan Muslimin Malaysia (ISMA), Haji Aminuddin Yahaya.

“Apabila umat Islam bersatu padu dan mengatur langkah, mereka yang memusuhi Islam akan terkesan dengan sangat dahsyat. Lihatlah bagaimana Perancis rugi berbilion dollar sehingga pemimpin negara itu terpaksa merayu-rayu, walaupun mereka antara kuasa ‘superpower’ dunia.

“Dua pengajaran ini sudah pun juga terbukti di negara kita dalam pelbagai imbasan sejarah. Saya tidak mahu pergi jauh, lihat sahaja gerakan membantah ICERD (Konvensyen Antarabangsa Mengenai Pembasmian Diskriminasi Kaum) dan cetusan gelombang BMF (Buy Muslim First) sahaja.

“Lihatlah bagaimana perpaduan antara kita mampu mengubah dan menguasai keadaan, sehingga berita-berita ini menggegar berita dunia dan menjadi inspirasi umat Islam di luar negara yang lain,” katanya menerusi ucapan Salam Maulidur Rasul hari ini.

Dalam kenyataan sama juga, Haji Aminuddin yakin umat Islam di negara ini akan ‘dipijak-pijak’ sekiranya menjadi apologetik, berpeluk tubuh dan lemah longlai apabila dicabar, dihina dan dipersenda.

“Dan pastinya akan sampai satu tahap, jangankan bangsa Melayu, tetapi Rasulullah ﷺ akan dihina dan dipersenda dengan begitu dahsyat sehingga menjadi bahan jenaka yang normal dalam masyarakat. Cuba bayangkan betapa hinanya jika kita berpeluk tubuh.

“Oleh itu, perasaan marah tatkala Rasulullah ﷺ dan agama Islam dipersenda itu adalah refleksi kepada sensitiviti kita terhadap agama kita.

“Sudah pasti, perasaan ini perlu dibatasi dengan syarak dan lunas undang-undang di mana sesuai boikot maka kita boikot, di mana sesuai kita lapor polis maka kita lapor polis, di mana sesuai kita berhimpun maka kita berhimpun dan sebagainya,” katanya.


Gaza terima vaksin COVID-19 pertama hari ini

GAZA, 5 Rejab 1442H, Rabu – Semenanjung Gaza yang dikepung menerima vaksin COVID-19 pertama, hari ini setelah rejim pengganas Israel membenarkan penghantarannya.

Gaza menerima 1,000 dos vaksin Sputnik V Russia dari Pihak Berkuasa Palestin (PA) di Tebing Barat yang dijajah melalui Israel.

“Pagi tadi sejumlah 1,000 vaksin Sputnik yang disumbangkan Russia, dipindahkan dari PA ke Semenanjung Gaza,” kata seorang pegawai keselamatan Israel.

Langkah itu mendapat kritikan daripada beberapa pegawai Israel yang meminta pihak berkuasa menetapkan pemindahan ubat penting atas pembebasan tahanan perang Israel, yang ditahan di Semenanjung Gaza.

Ketika perdebatan Jawatankuasa Hal Ehwal Luar Negeri dan Pertahanan Knesset (FADC), pegawai Israel menegaskan bahawa tiada vaksin boleh diberikan kepada dua juta rakyat Palestin kecuali dua orang Israel yang ditahan Hamas dibebaskan serta mayat dua tenteranya dikembalikan.

Sebelum ini, kira-kira 2,251 rakyat Palestin termasuk 1,462 orang awam terbunuh selama tujuh minggu serangan pengeboman rejim Zionis.

Pada Isnin, penghantaran sebanyak 2,000 dos vaksin COVID-19 disekat oleh Israel untuk dihantar ke Semenanjung Gaza. – Agensi


Isteri calon Pejuang Kubang Pasu meninggal dunia

BANGI, 11 Rabiulakhir 1444H, Ahad – Isteri kepada calon Parti Pejuang Tanah Air (Pejuang) bagi Parlimen Kubang Pasu, Datuk Amiruddin Hamzah meninggal dunia, malam tadi.

Beliau yang juga Setiausaha Agung Pejuang memaklumkan isterinya, Datin Siti Hamimah Ab Rahman disahkan meninggal dunia pada jam 12.15 tengah malam tadi.

Menerusi perkongsian di Twitter dan Facebooknya, jenazah sudah selamat dikebumikan di perkuburan Kg Baru Pantai, Seremban, Negeri Sembilan.

“Terima kasih buat ahli keluarga, komuniti tempatan, rakan-rakan yang sudi meluangkan masa dan kudrat untuk memberikan penghormatan terakhir kepada isteri beliau.

“Semoga rohnya dicucuri rahmat. InsyaAllah, amin!,” tulis pengendali kedua-dua laman media sosial Amiruddin, hari ini.

Difahamkan, isteri Amiruddin meninggal dunia akibat penyakit kanser.

Semalam, Amiruddin secara rasmi menjadi calon Pejuang untuk mempertahankan kerusi Parlimen Kubang Pasu yang dimenanginya pada Pilihan Raya Umum Ke-14 (PRU14).

Beliau berdepan tiga pencabar lain iaitu Datuk Hasmuni Hassan daripada Barisan Nasional (BN), Datuk Ku Abd Rahman Ku Ismail (Perikatan Nasional) dan Aizuddin Ariffin (Pakatan Harapan).

Pada PRU14 lalu, Amiruddin memenangi kerusi itu dengan memperoleh 29,984 undi, mengatasi BN (16,975) dan PAS (13,375).


Kerajaan PN masih goyah, belum ada hala tuju jelas

BANGI, 22 Syawal 1442H, Khamis – Biarpun sudah lebih setahun Perikatan Nasional (PN) mentadbir negara, namun kerajaan yang dipimpin Perdana Menteri, Tan Sri Muhyiddin Yassin dilihat masih goyah.

Ini kerana, ketiadaan parti yang betul-betul dominan di dalam PN menyebabkan kedudukan gabungan itu menjadi tidak stabil, kata pemerhati politik, Ustaz Sharipudin Ab Kadir.

Bahkan, ketidaktentuan sokongan sebahagian Ahli Parlimen UMNO juga menjadi antara punca untuk PN sukar menjadi sebuah gabungan yang kukuh bagi tempoh jangka panjang, katanya.

“Parti UMNO mungkin agak ramai Ahli Parlimen Melayu, tetapi sokongan mereka berbelah bahagi kerana mereka mendakwa kebersamaan dalam Muafakat Nasional hanya membabitkan UMNO dan PAS.

“Penyertaan Ahli Parlimen UMNO dalam PN bukan sepenuhnya. Seolah-olah dalam UMNO ada yang menjadi pembangkang PN dan menjadi anggota kerajaan,” katanya.

Sementara bagi PAS pula, Ustaz Sharipudin menyifatkan kewujudan parti itu sebagai rakan komponen PN seolah-olah hanya ‘menurut’ sahaja keadaan semasa.

“Mereka (PAS) akan memberi alasan ini zaman untuk membuat kerja kerana sudah menjadi kerajaan, bukan lagi zaman membangkang.

“Sebab itu, keadaan PN hari ini seolah-olah terumbang-ambing dan tiada hala tuju yang jelas,” katanya yang mengulas prestasi kerajaan PN sehingga kini.

Pada masa sama, beliau turut kecewa dengan keadaan parti politik Melayu hari ini baik di pihak kerajaan atau pembangkang yang tiada hala tuju.

“Pembangkang hanya menunggu untuk menjatuhkan kerajaan yang ada , sementara kerajaan tidak dapat meneruskan agenda kerana tiada kekuatan,” katanya.


Sudah tiba masa Melayu bina kekuatan hadapi tuntutan Cina

BANGI, 27 Zulkaedah 1441H, Ahad – Permusuhan kerana berebut kuasa dalam kalangan parti Melayu hanya memberi ruang kepada organisasi kaum tertentu membuat pelbagai tuntutan yang menguntungkan bangsa mereka, apatah lagi Cina.

Pemerhati politik, Ustaz Sharipudin Ab Kadir berkata, kaum Cina tidak pernah berhenti dengan pelbagai tuntutan, bahkan semakin agresif apabila ada pihak yang membantah.

Beliau berkata, orang Cina akan bersatu demi kepentingan kaum mereka, tanpa mempedulikan sebarang bantahan atau desakan daripada pihak lain.

“Memang ini sikap dan perangai mereka. Kali ini mereka akan menyatukan kekuatan terutama parti-parti politik dan NGO milik bangsa mereka.

“Kelemahan pemimpin bangsa Melayu dan perpaduan Melayu akan menguatkan mereka,” katanya kepada Ismaweb.net, hari ini.

Atas sebab itu, Ustaz Sharipudin berkata, sudah tiba masanya bangsa Melayu membina kesatuan dan kekuatan untuk berdepan dengan pelbagai tuntutan daripada pihak mereka.

“Kalau bangsa Melayu masih berpecah dan tidak meletakkan perjuangan maruah bangsa dan negara sebagai perjuangan utama, senario ini akan menentukan masa depan bangsa Melayu.

“Untuk tempoh terdekat, akan ada lagi kumpulan lain pula akan membuat tuntutan yang sama,” katanya.

Ustaz Sharipudin yang juga Ketua Perhubungan ISMA Kelantan yakin pelbagai tuntutan kaum Cina sama ada melalui parti atau NGO bukanlah dibuat secara tiba-tiba, sebaliknya melalui perancangan tersusun setelah melihat kelemahan kuasa politik orang Melayu.

“Akan ada pemimpin Melayu yang akan bersama mereka demi sokongan mereka dalam PRU.

“Akan ada juga pemimpin Melayu menyepi membiarkan pemimpin Melayu yang berada di medan untuk berhadapan dengan kaum Cina kerana permusuhan sesama sendiri,” katanya.

Beliau berkata demikian mengulas laporan Sin Chew Daily berhubung pertemuan pimpinan organisasi Cina – Hua Zhong – dengan Tan Sri Muhyiddin Yassin bagi menyerahkan 15 tuntutan berkenaan ekonomi, politik dan pendidikan, termasuk menggesa kerajaan mengiktiraf sijil UEC SMPC.

Pertemuan yang diketuai Tan Sri Goh Tian Chuan itu, menegaskan bahawa isu perkauman dan pendidikan tidak sepatutnya dicampur-aduk dan mendakwa kononnya masih ada orang Cina yang tidak menguasai bahasa Cina dengan baik.

Goh Tian Chuan mendakwa, SMPC dan UEC berasal dari Malaysia dan mendapat pengiktirafan berterusan daripada banyak kerajaan serta kolej di seluruh dunia, yang memberi peluang kepada lepasannya melanjutkan pengajian ke luar negara.


COVID-19: Afrika Selatan kini dilanda gelombang ke-3

JOHANNESBURG, 30 Syawal 1442H, Jumaat – Afrika Selatan kini dilanda gelombang ketiga jangkitan COVID-19 selepas merekodkan 9,149 kes baharu dalam tempoh 24 jam lalu, memetik data Institut Penyakit Berjangkit Kebangsaan (NICD) pada Khamis.

NICD berkata sejak tujuh hari lalu, rata-rata kes yang dicatatkan melebihi 5,000, lapor Anadolu.

“Terdapat peningkatan 844 kemasukan pesakit ke hospital dan 127 lagi kematian dilaporkan sepanjang 24 jam lalu,” kata NICD.

Wilayah Gauteng, merangkumi Johannesburg dan Pretoria adalah penyumbang terbesar kes baharu iaitu sebanyak 61 peratus.

Diikuti pusat pelancongan Cape Barat menyumbang 10 peratus kes sementara wilayah Free State dan North West menyumbang enam peratus.

Secara keseluruhan Afrika Selatan merekodkan kes COVID-19 tertinggi di benua itu dan setakat ini seramai 12,044,072 orang sudah menjalani ujian saringan. – Bernama


Berterusan hentam sistem pendidikan negara, Dong Zong dah tak patut wujud

Oleh Ainul Illia Meor Suzurudin

BANGI, 30 Syawal 1442H, Jumaat – Dakwaan Persekutuan Persatuan Lembaga Pengurus Sekolah Cina Malaysia (Dong Zong) bahawa sistem pendidikan di negara ini ‘terperangkap’ dalam sistem yang bersifat tunggal, adalah tidak benar sama sekali.

Ini kerana, tegas Presiden Ikatan Guru-Guru Muslim Malaysia (i-Guru), Ustaz Mohd Azizee Hasan, sistem pendidikan Malaysia meraikan kepelbagaian.

“…kalau tidak, masakan sekolah-sekolah kelolaan Dong Zong masih kekal beroperasi hingga kini?,” soalnya ketika dihubungi Ismaweb.net, hari ini.

Mengulas lanjut, Ustaz Mohd Azizee berkata, di Malaysia terdapat sekolah kebangsaan, sekolah jenis kebangsaan, sekolah agama, sekolah antarabangsa dan sekolah swasta.

Sistem pendidikan di negara ini juga, tegasnya, meraikan konsep pelbagai bahasa (multi language) dan bukan satu bahasa.

“Kerana itulah kerajaan membenarkan wujudnya Sekolah Jenis Kebangsaan Cina dan Sekolah Jenis Kebangsaan Tamil.

“Apa yang paling utama, semua sistem yang dibenarkan tadi mesti patuh kepada kurikukum kebangsaan, menggunakan bahasa Melayu sebagai bahasa kebangsaan dan mengguna pakai sistem pentaksiran kebangsaan. Semua tertakluk kepada Perlembagaan Persekutuan,” katanya.

Justeru, beliau menegaskan, tidak wajar pihak Dong Zong mendakwa dan ‘menghentam’ pendidikan di Malaysia ini terperangkap dalam sistem yang tunggal.

“Apa yang menjadi persoalan sekarang ini adalah pihak Dong Zong yang tidak bersedia untuk berasimilasi dengan sistem pendidikan kebangsaan.

“Jika Dong Zong terus menerus mencabar sistem sedia ada, tidak wajar kerajaan untuk masih mengekalkan kewujudan ia di negara ini.

“Kalau ia bertentangan, pihak kerajaan perlu lakukan sesuatu. Dalam hal ini, ia hanya menunjukkan kerajaan gagal menguruskan Dong Zong,” katanya.

Terdahulu, The Malaysian Insight melaporkan bahawa Pengerusi Dong Zong, Tan Tai Kim kesal dengan pendidikan negara yang terperangkap dalam sistem yang bersifat tunggal sedangkan Malaysia adalah negara yang penuh dengan kepelbagaian.

Katanya, sekolah pelbagai aliran membolehkan ada nilai persaingan yang mengkayakan ciri kepelbagaian dalam masyarakat.

Dia turut mahu kerajaan memelihara pendidikan aliran lain selain memelihara perkembangan pendidikan Cina, dengan menggalakkan ia berkembang bersama bagi memastikan nilai kepelbagaian terus wujud.


Usaha bantah jual arak giat dilakukan di seluruh negara: Naib Presiden ISMA

Oleh Zuhayati Yazid

BANGI, 15 Syawal 1443H, Isnin – Usaha membantah penjualan arak di kedai serbaneka akan terus dipergiatkan Ikatan Muslimin Malaysia (ISMA) termasuk di peringkat cawangan di seluruh negara.

Naib Presiden ISMA , Ustaz Mohd Noor Azib Asmangi berkata, buat masa ini, usaha diteruskan dengan memberi tekanan kepada pihak berkuasa tempatan (PBT) dengan menghantar surat bantahan.

Selain meminta mereka memantau penjualan minuman keras di kawasan-kawasan majoriti penduduk Melayu, katanya.

“Selain daripada wakil ISMA sendiri yang turun padang menyerahkan surat bantahan penjualan arak kepada wakil premis perniagaan, kita juga turut menghantar kepada PBT.

“Kita juga dapat sokongan daripada pertubuhan bukan kerajaan (NGO) lain dalam menjayakan agenda ini,” katanya kepada Ismaweb.net, hari ini.

Ustaz Noor Azib menambah, usaha tersebut akan dilakukan secara berterusan selain menjadi kewajipan kepada umat Islam supaya mengelak daripada perbuatan menjurus ke arah perkara yang tidak bermanfaat.

Beliau berkata, selain Melaka Tengah dan Bangi, beberapa negeri lain telah menghantar surat bantahan di premis-premis perniagaan yang menjual minuman keras.

Malah, pihaknya juga menerima maklum balas positif dari PBT dalam menangani permasalahan ini.

“Usaha ini akan dilakukan berterusan walaupun terpaksa mengambil tempoh masa yang lama.

“Semuanya ini dilakukan sebagai menangani dan mengelak perkara buruk berlaku kesan daripada pengambilan minum keras,” katanya.

Beliau juga yakin penjualan arak dapat ditangani sekiranya semua pihak serius selain berganding bahu menanganinya.


Korban banjir di Korea Selatan cecah 37, sembilan masih hilang

SEOUL, 28 Zulhijjah 1444H, Isnin – Jumlah kematian akibat hujan lebat yang menyebabkan banjir dan tanah runtuh di Korea Selatan meningkat kepada 37 orang, sementara sembilan lagi masih hilang.

Pasukan penyelamat juga dilaporkan bertungkus-lumus untuk menjejak 10 kereta dan mangsa yang tidak diketahui terperangkap dalam terowong bawah tanah sepanjang 430 meter di Cheongju, wilayah Chungcheong Utara.

Kementerian Dalam Negeri melaporkan bahawa 37 orang terbunuh dan sembilan lagi hilang di seluruh negara susulan hujan lebat, kebanyakannya tertimbus tanah runtuh atau terjatuh ke takungan banjir.

Katanya, lima mangsa telah diselamatkan dari sebuah bas di terowong pada Sabtu, dan sembilan mayat setakat ini dibawa keluar dari tempat kejadian.

Polis menerima laporan seramai 11 mangsa dikhuatiri hilang dipercayai berada di dalam terowong itu, namun angka rasmi masih belum diberikan kerana tidak jelas jumlah mangsa di dalam setiap kereta terperangkap.

Terdahulu, Presiden Korea Selatan, Yoon Suk-yeol – yang kini dalam perjalanan ke luar negara – mengadakan mesyuarat tergempar dengan pembantunya mengenai respons kerajaan.

Suk-yeol mengarahkan Perdana Menteri, Han Duck-soo untuk menggerakkan semua sumber yang ada untuk meminimumkan kemalangan jiwa.

Majoriti mangsa termasuk 19 maut dan lapan yang hilang – berasal dari wilayah Gyeongsang Utara dan sebahagian besarnya disebabkan tanah runtuh di kawasan pergunungan yang memusnahkan rumah dan penduduk di dalamnya.

Korea Selatan berada di kemuncak monsun musim tengkujuh dan terdapat hujan lebat sejak empat hari lalu, menyebabkan empangan utama melimpah.-  Agensi


1,532 penceroboh Israel serbu al-Aqsa pada Paskah Yahudi

BAITULMAQDIS, 20 Ramadan 1444H, Selasa – Lebih 1,500 penceroboh haram Israel menyerbu masuk ke perkarangan Masjid al-Aqsa di Baitulmaqdis Timur ketika sambutan perayaan Paskah Yahudi.

Jabatan Wakaf Islam di Baitulmaqdis dalam satu kenyataan berkata, kira-kira 1,532 penceroboh haram menyerbu Masjid al-Aqsa, semalam.

Jabatan itu berkata, 21 kumpulan penceroboh menyerbu perkarangan masjid dengan diiringi pasukan polis Israel.

Terdahulu, polis Israel menghalang warga Palestin berusia bawah 50 tahun daripada memasuki Masjid Al-Aqsa untuk menunaikan solat, kata saksi.

Saksi berkata, pasukan polis dikerahkan mengawal perkarangan al-Aqsa sebelum membenarkan puluhan kumpulan penceroboh menyerbu masuk melalui Pintu Mughrabi di bahagian barat masjid.

Polis turut menghalau sejumlah jemaah dari perkarangan Masjid al-Aqsa ketika pencerobohan berlaku.

Ahad lalu, Jabatan Wakaf Islam di Baitulmaqdis memaklumkan, 912 penceroboh menyerbu Masjid Al-Aqsa pada cuti Paskah Yahudi yang berterusan sehingga 12 April.

Ketegangan memuncak di seluruh wilayah Palestin selepas tentera menyerbu kompleks Masjid al-Aqsa dan mengusir jemaah Palestin secara paksa minggu lalu.

Tindakan Israel ke atas masjid itu mencetuskan serangan roket dari Semenanjung Gaza dan Lubnan, yang turut bertindak balas oleh Tel Aviv.-  Agensi


COVID-19: Malaysia catat 2,451 kes baharu

KUALA LUMPUR, 25 Jamadilawal 1442H, Sabtu – Kes harian baharu COVID-19 di Malaysia terus mencatat empat angka dengan 2,451 kes baharu dilaporkan hari ini, manakala 1,401 kes sembuh dan masing-masing lima kluster baharu dan kematian direkodkan.

Ketua Pengarah Kesihatan Tan Sri Dr Noor Hisham Abdullah berkata sehingga hari ini, jumlah kes positif sebanyak 133,559 kes manakala jumlah kes aktif dengan kebolehjangkitan adalah 26,185 kes.

“Daripada jumlah kes baharu berkenaan, terdapat lima kes import yang mendapat jangkitan dari luar negara manakala penularan COVID-19 dalam negara pula sebanyak 2,446 kes.

“Bagi kes penularan dalam negara, 1,858 kes adalah warganegara Malaysia dan 588 kes bukan warganegara,” katanya dalam kenyataan hari ini.

Selangor, kata beliau, kekal mencatat kes harian baharu tertinggi sebanyak 564 kes diikuti Sabah 409 kes dan Negeri Sembilan 351 kes. – Bernama


Pengganas Israel tembak mati dua pemuda Palestin

RAMALLAH, 12 Ramadan 1443H, Khamis – Tentera pengganas Israel menembak mati dua rakyat Palestin dalam insiden berasingan ketika rejim itu meningkatkan operasi di seluruh Tebing Barat yang diduduki.

Mangsa pertama adalah seorang remaja lelaki, yang terbunuh di kampung Husan dekat Bethlehem.

Menurut Kementerian Kesihatan Palestin, mangsa dikenali sebagai Qusai Hamamra, 14, dan mayat remaja itu ditahan oleh tentera Israel selepas kematiannya.

Sementara di Timur laut Ramallah, tentera Israel turut menembak mati Omar Elayian, 20, ketika menyerbu bandar Silwad dan bahagian lain di bandar itu, kata kementerian.

Selain itu, tentera Zionis menahan tiga pemuda termasuk bekas tahanan Khaldoun al-Barghouti dan Moaz Hamed di Ramallah, beberapa jam selepas mereka melancarkan serbuan awal pagi di sebuah rumah di Silwad, menuntut seorang lagi lelaki muda menyerah diri.

Saksi memberitahu Middle East Eye bahawa tentera Israel melepaskan tembakan ke arah bangunan di Silwad dan menjerit melalui pembesar suara meminta pemuda Palestin itu menyerah diri.

Sementara itu, puluhan penduduk Palestin turun ke jalan untuk berdepan dengan tentera Israel yang melepaskan tembakan ke arah orang ramai di Silwad.

Krew ambulans di bandar itu memberitahu, beberapa orang cedera akibat peluru hidup dan pasukan perubatan tidak dapat mendekati sebahagian daripada mereka sehingga malam semalam.

Terdahulu, Kementerian Kesihatan Palestin berkata, peguam hak asasi manusia Muhammad Hassan Muhammad Assaf, 34, maut selepas ditembak oleh tentera Israel ketika pencerobohan di bandar Nablus.

Bulan Sabit Merah Palestin melaporkan 31 orang cedera di sekitar Nablus dan kampung berhampiran, termasuk 10 yang terkena tembakan.

Keganasan di Tebing Barat berikutan empat serangan maut di Israel yang menyebabkan 14 orang terbunuh.

Tentera Israel mendakwa, askar juga menjalankan ‘operasi menentang pengganas’ di Jenin dan bandar-bandar Tebing Barat yang lain. – Agensi

Pautan terdahulu;


Kerajaan tubuh SEGiM secepat mungkin

KUALA LUMPUR, 28 Zulhijjah 1444H, Isnin – Kerajaan memberi jaminan untuk menubuhkan Suruhanjaya Ekonomi Gig Malaysia (SEGiM) dengan secepat mungkin, bagi menambah baik perlindungan sosial serta kebajikan penggiat industri berkenaan, kata Timbalan Perdana Menteri, Datuk Seri Dr Ahmad Zahid Hamidi.

Dalam merealisasikan perkara itu, Ahmad Zahid telah meminta Kementerian Sumber Manusia (KSM) mengemukakan satu memorandum kepada Kabinet, bagi mendapatkan persetujuan serta kelulusan untuk penubuhan suruhanjaya tersebut.

“Penggiat industri ini atau pekerja tidak formal di Malaysia ini, tidak mendapat sebarang perlindungan melainkan jika mereka mencarum dengan Perkeso…Malah, selama beberapa tahun kegiatan penggiat ekonomi gig ini berjalan di negara ini, namun ketidakpedulian telah dialami oleh mereka.

“Syarikat penyedia perkhidmatan tidak menganggap mereka sebagai pekerja dan syarikat juga tidak menganggap sebagai majikan kepada penggiat industri ini. Kelompangan sebegini yang memerlukan keprihatinan kerajaan,” katanya pada sidang media selepas menghadiri Forum Nasional Kerangka Kerjaya Industri Gig, di sini hari ini. – Bernama


Aman Palestin kecam pencerobohan Zionis di Masjid al-Aqsa

BANGI, 21 Ramadan 1443H, Sabtu – Aman Palestin mengutuk sekeras-kerasnya tindakan Zionis Yahudi yang cuba merampas hak rakyat Palestin dan seluruh umat Islam terhadap Masjid al-Aqsa.

Berikutan itu, pertubuhan bukan kerajaan (NGO) tersebut menggesa seluruh rakyat supaya menzahirkan solidariti bersama rakyat Palestin yang sentiasa istiqamah mewakili seluruh umat Islam dalam mempertahankan Masjid al-Aqsa.

Ketua Pegawai Eksekutif Aman Palestin Berhad, Ustaz Awang Suffian Awang Piut berkata, pada 15 April lalu masyarakat seluruh dunia digemparkan dengan pencerobohan besar-besaran Israel ke atas Masjid al-Aqsa ketika umat Islam sedang beribadah bagi meraikan Ramadan di masjid itu.

Tentera rejim Israel telah bertindak melampaui batas terhadap rakyat Palestin seperti kebiasaannya dengan memukul secara ganas tidak kira umur mahupun jantina, menghancurkan tingkap dan prasana lain Masjid al-Aqsa serta mengurung warga Palestin di dalam Masjid Qibli.

Bahkan tentera rejim Zionis turut mencemarkan kesucian Masjid Ibrani dengan memakai kasut dan mengadakan ritual Yahudi dalam majlis tersebut.

Tidak cukup dengan itu tentera rejim Israel menangkap ratusan pemuda Palestin dan membawa masuk ribuan ahli ultra-Ortodoks Yahudi ke dalam perkarangan Masjid al-Aqsa.

Ustaz Awang berkata, Israel mendakwa mereka ingin meraikan perayaan Passover dan ingin mengadakan ibadah korban dalam perkarangan Masjid al-Aqsa bermula bermula 15 hingga 23 April.

“Tipu helah Israel ini bukan kali pertama dalam menipu mata dunia. Sememangnya mereka mempunyai rancangan jahat untuk menubuhkan Israel Raya tanpa Baitulmaqdis.

“Mereka ingin menjadikan Masjid al-Aqsa sepenuhnya di bawah cengkaman Zionis Israel supaya mereka dapat membina Temple of Solomon di atas runtuhan Masjid al-Aqsa.

“Mereka juga sedang berusaha untuk mengubah demografi Baitulmaqdis dengan mengeluarkan umat Islam daripada memasuki masjid itu dan menodai kesuciannya dengan ritual-ritual Yahudi yang lain,” katanya menerusi kenyataan hari ini.

Serentak itu, beliau mengajak umat Islam bangkit dan mengulangi kejayaan telah diungguli pada perang Saiful Quds tahun lalu sehingga Zionis Yahudi terpaksa keluar dari Masjid al-Aqsa.

Katanya, inilah kewajipan dan tanggungjawab sebagai umat Islam terhadap kota suci yang telah diwasiatkan oleh Rasulullah ﷺ.

Malahan katanya, Aman Palestin juga tidak terlepas peluang untuk terus komited membawa berita terkini setiap masa berkenaan perkembangan Masjid al-Aqsa dan keseluruhan Palestin.

“Teruskan sokongan kita dengan doa Qunut Nazilah pada setiap kali selepas solat di seluruh masjid di Malaysia dan hulurkanlah bantuan yang terbaik buat para murabbitun dan Masjid al-Aqsa.

“Ayuh menyumbang melalui kempen Ramadan Bersama di Palestin, Syria dan Yaman yang dianjurkan oleh Aman Palestin.

“Khusus pada 10 malam terakhir Ramadan, Aman Palestin membuka ruang kepada seluruh masyarakat untuk terus bersama menyumbangkan bantuan melalui Saham Pelaburan Akhirat khas buat Masjid al-Aqsa,” katanya.


Eksekutif langkau kuasa Agong suatu perkara serius

BANGI, 19 Zulhijjah 1442H, Khamis – Tindakan kerajaan membelakangkan kuasa Yang di-Pertuan Agong dalam isu Ordinan Darurat dianggap sebagai satu perkara serius.

Sehubungan itu, kerajaan perlu bertanggungjawab atas tindakan membatalkan Ordinan Darurat tanpa perkenaan Yang di-Pertuan Agong dengan menjelaskan perkara sebenar bagi meredakan kegelisahan rakyat.

Presiden Persatuan Peguam-Peguam Muslim Malaysia (PPMM), Datuk Zainul Rijal Abu Bakar berkata, ini kerana hanya Yang di-Pertuan Agong sahaja yang berkuasa membatalkan Ordinan Darurat.

Tegas beliau, pihak eksekutif tidak boleh melangkaui kuasa yang telah diperuntukkan.

“Saya jangkakan ada berita besar yang bakal diumumkan tidak berapa lama lagi. Kita tunggulah nanti hanya masa yang akan menentukannya,” katanya dalam hantaran di Facebooknya, hari ini.

Zainul Rijal berkata, hala tuju negara perlu diperbetulkan semula memandangkan Malaysia masih dalam krisis kesihatan ekonomi dan politik.

Namun begitu, dakwanya, ahli politik dari kedua-dua belah pihak tidak menzahirkan kepimpinan yang gah untuk memandu negara ke landasan yang betul.

”Demi negara, ahli politik mesti mengenepikan perbezaan dan mencari persamaan. Kita akan menjadi lebih kuat jika kita bersama berbanding bertelagah antara satu sama lain.

”Ke mana lagi rakyat mahu tumpang berteduh? Hanya kepada Allah SWT sahaja tempat kita meminta perlindungan,” katanya.


Premis perniagaan, pusat agama disyor laksana konsep bank makanan

KUALA LUMPUR, 22 Jamadilakhir 1442H, Khamis – Konsep bank makanan wajar diterapkan di setiap premis perniagaan dan pusat keagamaan bagi membantu golongan memerlukan terutama ketika wabak COVID-19.

Pengerusi Kaukus Jawatankuasa Kesejahteraan Rakyat Dewan Negara, Datuk Razali Idris berkata, usaha murni ini bukan suatu paksaan, tetapi berunsur cadangan dalam membabitkan kerjasama semua pihak.

Katanya, premis perniagaan tidak kira bersakala besar atau sederhana boleh berinisiatif menyediakan tempat khas bagi meletakkan bantuan keperluan asas barangan.

Misalnya, menyediakan tempat khas tersebut di pasar basah, tani dan pasar malam, kedai runcit, restoran, kedai cermin mata, farmasi, stesen minyak, kedai basikal dan banyak lagi.

“Kita faham perniagaan dan ekonomi tidak menentu sekarang dan ia bukan satu paksaan kepada setiap premis perniagaan menyediakan ruang bank makanan, sebaliknya hanya satu tanggungjawab bagi membantu golongan memerlukan dengan sumbangan bergantung kepada kemampuan masing-masing.

“Pusat keagamaan seperti pengurusan surau, masjid, tokong, kuil dan gereja juga boleh menyokong konsep bank makanan dengan lebih meluas kerana keberadaan pusat keagamaan dekat dalam kelompok komuniti,” katanya dalam kenyataan, hari ini.

Razali percaya langkah proaktif konsep bank makanan yang digerakkan secara bersepadu ini akan memberi impak efektif kepada kerajaan menerusi Program Bakul Makanan.

Katanya, ia termasuk Pakej Bantuan Perlindungan Ekonomi dan Rakyat (PERMAI) dilaksanakan Jabatan Kebajikan Masyarakat (JKM) dan Agensi Pengurusan Bencana Negara (NADMA).

“Konsep bank makanan berlandaskan sikap kesukarelawanan membolehkan jiwa kebajikan terus dipupuk dalam kalangan rakyat memberi manfaat secara langsung kepada golongan memerlukan.

“Ia tidak kira kelompok B40 (kumpulan isi rumah berpendapatan 40 peratus terendah) M40 (40 peratus pertengahan), pelajar, orang kurang upaya (OKU), anak asnaf, mangsa banjir, gelandangan dan rumah kebajikan orang tua,” katanya.


Presiden Tunisia pecat 57 hakim

TUNIS, 2 Zulkaedah 1443H, Khamis – Presiden Tunisia Kais Saied memecat berpuluh-puluh hakim dan menuduh mereka melakukan rasuah serta melindungi pengganas, lapor Agensi Anadolu.

Bercakap semasa mesyuarat Kabinet  Saied berkata, keputusannya itu dibuat kerana mendapati hakim-hakim itu mengganggu siasatan kes pengganas, melindungi suspek pengganas, dan rasuah kewangan.

Sejurus selepas mesyuarat Kabinet itu, dekri presiden yang dikeluarkan mengumumkan pemecatan 57 hakim.

Antara yang dipecat ialah bekas Ketua Majlis Kehakiman Tertinggi Youssef Bouzaker dan Bachir Akremi. Penyokong Saied mendakwa kedua-dua hakin itu mempunyai hubungan yang terlalu rapat dengan Parti Ennahda.

Tunisia mengalami krisis politik sejak 25 Julai 2021, apabila Saied memecat kerajaan, menggantung parlimen, dan mengambil alih kuasa eksekutif, satu tindakan yang dikritik pihak lawan dan disifatkan sebagai “rampasan kuasa”.

Beliau kemudian membubarkan Parlimen pada Mac selepas Ahli Parlimen mengadakan sesi untuk membatalkan langkahnya itu. – Bernama


5 pengawal kilang peluru berpandu maut ditembak askar Ukraine

KYIV, 24 Jamadilakhir 1443H, Khamis – Sekurang-kurangnya lima pengawal keselamatan di sebuah kilang tentera di tengah Ukraine maut ditembak seorang anggota tentera Pengawal Kebangsaan Ukraine tanpa sebab yang tidak diketahui.

Insiden itu berlaku pada awal pagi Khamis di kilang peluru berpandu Pivdenmash (Loji Pembuatan Mesin Yuzhny Yuzhmash), di Dnipro ketika senjata sedang dikeluarkan kepada pengawal pada permulaan syif, kata polis dalam satu kenyataan.

Yuzhmash ialah sebuah kilang aeroangkasa yang mengeluarkan dan menguji bahan berkaitan pertahanan, aeronautik dan pertanian, menurut laman webnya.

Kementerian Dalam Negeri berkata, penyerang melepaskan tembakan dengan senapang Kalashnikov dan selepas itu melarikan diri dari tempat kejadian.

“Akibatnya, lima orang maut dan lima lagi cedera,” katanya.

Polis sedang mencari askar yang melarikan diri itu.

“Motif jenayah itu belum diketahui,” katanya sambil menambah bahawa seorang komander pengawal kebangsaan, Nikolai Balan, dihantar ke tempat kejadian. – Agensi


Kebakaran dahsyat depot kontena Bangladesh dapat dikawal

DHAKA, 7 Zulkaedah 1443H, Selasa – Anggota bomba di Bangladesh berjaya mengawal kebakaran di sebuah depoh kontena, tiga hari selepas letupan yang meragut nyawa 41 orang.

Rakaman dron menunjukkan asap dan deretan kontena hangus akibat kebakaran dahsyat yang bermula pada Sabtu, mencetuskan letupan dan api marak di Sitakunda, 40 km (25 batu) dari bandar pelabuhan tenggara Chittagong.

Pihak berkuasa belum menentukan punca bencana, bagaimanapun mengesyaki bekas hidrogen peroksida adalah sumbernya.

“Api belum dipadamkan sepenuhnya tetapi tiada risiko letupan selanjutnya kerana pasukan kami telah menyusun bekas kimia itu.. satu demi satu,” kata pegawai kanan bomba, Monir Hossain kepada Reuters dari lokasi kejadian.

“Kami tidak menemui apa-apa langkah keselamatan kebakaran asas… Cuma ada beberapa alat pemadam. Tiada yang lain. Mereka tidak mengikut garis panduan penyimpanan bahan kimia berbahaya,” katanya.

Pengarah Depoh Kontena B.M. tidak menjawab panggilan telefon untuk mendapatkan komen.

Pada Isnin, Setiausaha Persatuan Depoh Kontena Pedalaman Bangladesh, Ruhul Amin Sikder berkata, ahlinya, termasuk Depoh Kontena BM kerap mengendalikan hidrogen peroksida tanpa sebarang insiden dan setakat yang beliau tahu, syarikat itu mengikut garis panduan.

Menteri Dalam Negeri, Asaduzzaman Khan berkata, siasatan telah dilancarkan dan mereka yang bertanggungjawab akan berdepan keadilan.

Jumlah kematian yang disahkan 41 daripada 49 kerana pengiraan dua kali mangsa, kata polis.

“Sekurang-kurangnya sembilan anggota bomba adalah antara yang maut dan tiga hilang. Daripada 200 atau lebih yang cedera, 50 adalah pegawai penyelamat,” katanya.

Ketua doktor Chittagong, Mohammed Elias Hossain berkata, beberapa mangsa yang cedera berada dalam keadaan kritikal.

Tentera dikerahkan untuk cuba menghalang penyebaran bahan kimia ke dalam terusan dan di sepanjang pantai berdekatan, kata pegawai.

Kebakaran besar terakhir di Bangladesh adalah pada Julai tahun lalu apabila 54 orang terbunuh di sebuah kilang pemprosesan makanan di luar ibu negara, Dhaka.

Kebakaran paling mengerikan di Bangladesh ialah pada 2012, apabila kebakaran melanda sebuah kilang pakaian mengorbankan 112 pekerja. – Agensi


SIRIM laksana pelbagai ujian pastikan vaksin Sinovac selamat

KUALA LUMPUR, 17 Zulkaedah 1442H, Isnin – SIRIM Bhd menjalankan pelbagai peringkat ujian untuk mengesahkan proses serta memastikan produk akhir vaksin Sinovac yang diterima secara pukal dari China dan dibotolkan di sini melalui Pharmaniaga Bhd, selamat dan berkesan.

Pengurus Besar Pusat Penyelidikan Bioteknologi Industri SIRIM (IBRC) Dr Ahmad Hazri Ab Rashid berkata ujian yang diperlu dilakukan di Malaysia adalah sebahagian daripada proses pengesahan untuk mengumpul dan menilai data yang diberikan semasa peringkat reka bentuk proses sepanjang pengeluaran.

Ia bagi mendapatkan bukti saintifik seperti ketoksikan, kestabilan dan potensi produk pukal dan akhir untuk menjamin keselamatan dan kualiti.

Beliau berkata IBRC, yang kini menjalankan Ujian Keselamatan – Ujian Ketoksikan Abnormal dan Imunoassai (Potensi Relatif) serta ujian pada haiwan, telah menerima vaksin dua hingga tiga kumpulan setiap minggu sejak Mac lepas dalam kontena khas yang menjaga suhu pada dua hingga lapan Celsius.

“Vaksin itu kemudian dikumpulkan dan disimpan pada suhu bilik selama lebih dari dua jam sebelum disuntik pada tikus atau marmut untuk memeriksa tingkah laku, berat badan dan kematian yang tidak normal selama 24 jam hingga tujuh hari selepas suntikan untuk ujian ketoksikan yang tidak normal

“Sementara itu, bagi imunoassai, 14 hari selepas suntikan, kami akan mengeluarkan darah. Kit “Enzyme-Linked Immunosorbent Assay” akan digunakan untuk mengesan titer antibodi serum tikus terhadap vaksin rujukan,” katanya kepada Bernama dalam temu ramah dalam talian.

Selepas itu, nisbah potensi relatif antara titer antibodi ujian dengan vaksin rujukan dos yang sama akan dikira.

Beliau berkata jangka masa yang diberikan kepada SIRIM untuk menjalankan ujian ketoksikan yang tidak normal adalah lapan hari sementara untuk imunoassai selama 14 hari.

Menjelaskan mengenai proses itu, beliau berkata Pharmaniaga melaksanakan proses pengisian ke dalam botol bebuli sebelum dilabel dan dibungkus.

Sampel bebuli akan diuji dengan teliti untuk diserahkan kepada Bahagian Regulatori Farmasi Negara (NPRA) sebelum dikeluarkan yang meliputi ujian potensi, ketoksikan, mikrobiologi, kimia dan ciri fizikal.

Dr Ahmad Hazri berkata bebuli vaksin akan dihantar kepada kerajaan untuk diedarkan ke pusat vaksinasi setelah diluluskan oleh NPRA dengan prosedur operasi standard (SOP) yang ketat dari segi pengesanan produk dan suhu penyimpanan bagi memastikan tiada kesilapan dalam proses vaksinasi.

Malaysia menerima 3,687,880 dos Sinovac pada 21 Jun.

Menyentuh mengenai vaksin COVID-19 buatan Malaysia yang kini berada di tahap pengklonan, Dr Ahmad Hazri berkata SIRIM berharap dapat menjadi sebahagian daripada program pembangunan vaksin itu.

“Kami berharap dapat menyokong kerajaan dengan menyediakan persekitaran kemudahan pengujian. Bagi vaksin baharu, akan ada lebih banyak ujian yang diperlukan bukan hanya ujian kimia dan fizikal tetapi juga ujian biologi dan praklinikal,” tambahnya.

Dilaporkan, Malaysia sedang membangunkan dua vaksin COVID-19 dan vaksin yang sedang dibangunkan itu adalah vaksin mRNA dan vaksin yang tidak aktif dalam usaha meningkatkan kemampuan pembangunan vaksin negara bagi menghadapi pandemik di masa depan.

Dr Ahmad Hazri juga menegaskan bahawa SIRIM telah membangunkan kemudahan menjalankan pelbagai ujian dan terus bekerjasama dengan kerajaan, makmal ujian saintifik dan industri farmasi untuk memberikan sokongan perkhidmatan yang menyeluruh dan memastikan Malaysia dapat melakukan pembangunan program vaksin. – Bernama


Tuntutan Sulu: PM beri jaminan lindungi aset negara

PUTRAJAYA, 19 Zulhijjah 1443H, Selasa – Susulan isu tuntutan kumpulan Sulu, Perdana Menteri Datuk Seri Ismail Sabri Yaakob memberi jaminan bahawa kerajaan akan melindungi aset negara dengan menggunakan saluran perundangan sedia ada.

“Kita lindungi (aset) dari segi perundangan. Mereka (kumpulan Sulu) bawa kes ke mahkamah jadi kita akan melindungi semua (aset) secara perundangan.

“Saya beri jaminan tidak akan berkompromi dan berganjak walau seinci pun dalam mempertahankan hak dan kedaulatan negara,” katanya kepada pemberita selepas merasmikan Persidangan Keselamatan Negara 2022 dan sambutan Bulan Keselamatan Negara 2022, di sini hari ini.

Beliau berkata demikian ketika diminta mengulas isu kumpulan Sulu yang mengganggu-gugat kepentingan aset-aset Malaysia di luar negara khususnya aset di bawah syarikat berkaitan kerajaan (GLC).

Pada 12 Julai dilaporkan aset dua anak syarikat Petronas di Azerbaijan dirampas oleh kumpulan Sulu, yang dikatakan menuntut AS$14.92 bilion (RM62.59 bilion) daripada Malaysia.

Langkah itu yang pertama kali dilaporkan adalah sebahagian daripada tindakan undang-undang yang dikemukakan pada 2017 oleh kumpulan Sulu untuk mendapatkan pampasan terhadap tanah di Sabah yang didakwa telah dipajak oleh nenek moyang mereka kepada sebuah syarikat perdagangan British pada 1878.

Ismail Sabri berkata beliau difahamkan Petronas dan Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar akan memberi penjelasan di Parlimen dalam masa terdekat mengenai rampasan aset Petronas di Azerbaijan itu.

Beliau berkata Jemaah Menteri pada 14 Julai lepas telah bersetuju menubuhkan pasukan khas untuk meneliti, memantau serta merangka tindakan berlunaskan undang-undang sewajarnya bagi menangani isu tuntutan kumpulan Sulu terhadap kerajaan Malaysia.

“Pasukan khas telah ditubuhkan untuk melihat masalah ini secara menyeluruh bukan setakat aset Petronas tetapi aset-aset negara yang lain di luar negara. Ada banyak lagi syarikat berkaitan kerajaan (GLC) mempunyai aset di luar negara dan ini akan dilihat secara keseluruhan,” katanya.

Ditanya keperluan kerajaan menggerakkan sistem keselamatan untuk mempertahankan aset di luar negara, Ismail Sabri berkata: “Bukan senang bawa sekuriti ke negara lain kecuali Pertubuhan Bangsa-Bangsa Bersatu (PBB).”

Pada Mac lepas, penimbang tara di Perancis memutuskan bahawa Malaysia yang mewarisi obligasi perjanjian pajakan apabila memperoleh kemerdekaan daripada Britain, mesti membayar waris berkenaan sebanyak AS$14.92 bilion.

Namun Wan Junaidi ketika itu dilaporkan berkata keputusan Mahkamah Arbitrasi Paris untuk Malaysia membayar pampasan AS$14.92 bilion kepada pihak mendakwa sebagai waris Sultan Sulu adalah tidak sah, kerana tidak berlandaskan undang-undang.

Katanya keputusan yang ditetapkan penimbang tara Dr Gondoza Stampa itu sudah dibatalkan dan tidak lagi sah dari segi undang-undang.

Pada 12 Julai lepas, Mahkamah Rayuan Paris membenarkan permohonan kerajaan Malaysia untuk menggantung penguatkuasaan Final Award yang dikeluarkan Mahkamah Arbitrasi Paris, dengan alasan perundangan kes itu menjejaskan kekebalan kedaulatan Malaysia.

Dalam kenyataan Wan Junaidi pada 13 Julai lepas, beliau berkata kesan daripada perintah penggantungan itu, Final Award yang diputuskan Dr Stampa tidak boleh dikuatkuasakan di mana-mana negara, sehingga keputusan muktamad oleh Mahkamah Paris dengan permohonan pembatalan Final Award yang dibuat kerajaan Malaysia. – Bernama


Lagi kluster baharu dikesan di Kedah

KUALA LUMPUR, 12 Safar 1442H, Rabu – Satu lagi kluster baharu COVID-19 dikesan di Kedah hari ini, iaitu Kluster Tembok di Alor Setar dengan tiga kes positif, kata Ketua Pengarah Kesihatan Tan Sri Dr Noor Hisham Abdullah.

Beliau berkata kes indeks kluster itu (kes ke-11,207) juga merupakan kes kematian ke-135, adalah seorang lelaki tempatan yang dikesan positif pada 28 Sept lepas.

Susulan itu, beliau berkata saringan kontak rapat dijalankan dan terdapat dua lagi kes positif COVID-19 dikenal pasti.

“Dua kes positif ini melibatkan warganegara dan mereka telah dimasukkan ke Hospital Sultanah Bahiyah, Alor Setar, untuk rawatan.

“Sehingga kini, seramai 169 individu telah disaring dengan tiga kes positif, manakala 166 individu masih menunggu keputusan. Punca jangkitan masih dalam siasatan,” katanya dalam kenyataan,hari ini. – Bernama


Sultan Sharafuddin dukacita pegawai kerajaan Selangor terlibat rasuah

SHAH ALAM, 18 Zulhijjah 1442H, Rabu – Sultan Selangor, Sultan Sharafuddin Idris Shah menzahirkan rasa dukacita apabila terdapat beberapa pegawai kerajaan di Selangor terlibat dengan kegiatan rasuah yang boleh meruntuhkan imej pentadbiran dan nama baik seluruh pegawai kerajaan negeri ini.

Setiausaha Sulit Sultan Selangor, Datuk Mohamad Munir Bani dalam kenyataan berkata, baginda menegaskan bahawa mana-mana pegawai kerajaan di Selangor yang didapati bersalah terlibat dalam aktiviti rasuah atau pecah amanah hendaklah dikenakan tindakan tatatertib serta hukuman setimpal dengan kesalahan yang dilakukan.

“Mana-mana pegawai kerajaan dan ahli politik yang telah dikurniakan darjah dan bintang kebesaran serta pingat negeri Selangor dan didapati telah melakukan kesalahan rasuah, maka kurniaan tersebut akan ditarik balik,” katanya dalam kenyataan hari ini.

Mohamad Munir berkata, Sultan Sharafuddin turut menzahirkan penghargaan baginda kepada pihak Suruhanjaya Pencegahan Rasuah Malaysia (SPRM) yang telah melaksanakan tanggungjawab menyiasat dan memastikan aktiviti rasuah di Selangor dapat dibanteras.

“Baginda menyeru SPRM supaya terus menjalankan penyiasatan yang telus dan teliti serta mendapatkan bukti-bukti yang kukuh bagi memastikan mereka yang melakukan rasuah tersebut tidak terlepas daripada menerima hukuman yang sewajarnya.

“Sultan Selangor mengingatkan bahawa rasuah dan penyalahgunaan kuasa adalah satu gejala yang boleh merosakkan masyarakat serta menjatuhkan negara,” menurut kenyataan tersebut. – Bernama


PN sedia buktikan dakwaan sogok pengundi tak benar

KUALA LUMPUR, 29 Jamadilakhir 1444H, Ahad – Perikatan Nasional (PN) mendakwa mempunyai bukti kukuh untuk menafikan dakwaan gabungan itu melakukan sogokan wang kepada pengundi pada Pilihan Raya Umum ke-15 (PRU15).

Setiausaha Agung PN, Datuk Seri Hamzah Zainudin berkata, pasukan pembelaan parti itu sudah bersedia untuk membuktikan bahawa dakwaan oleh UMNO Terengganu yang dibuat melalui petisyen pilihan raya itu, adalah tidak benar.

“Sudah tentu bila dia cabar kita dengan membuat petisyen, kita akan pastikan bahawa kita ada bukti untuk menunjukkan itu semua tak betul. Tujuan petisyen ini semata-mata kerana tak puas hati atau sebagainya.

“Tapi kita juga ada kita punya pasukan pembelaan untuk memastikan kita menang,” katanya kepada pemberita selepas menghadiri majlis Rumah Terbuka Tahun Baru Cina PN di ibu pejabat Parti Gerakan Rakyat Malaysia, di sini hari ini.

Badan Perhubungan UMNO Terengganu awal bulan lepas memfailkan petisyen untuk membatalkan keputusan PRU15 bagi kawasan Parlimen Kuala Terengganu, Marang dan Kemaman yang kesemuanya dimenangi PAS, merupakan parti komponen PN.

Petisyen melibatkan tiga kawasan itu difailkan di Mahkamah Tinggi Kuala Terengganu pada 3 Jan lepas mengikut Akta Kesalahan Pilihan Raya 1954.

Pengerusi Badan Perhubungan UMNO Terengganu, Datuk Seri Ahmad Said berkata, petisyen itu difailkan antara lain atas dakwaan PAS telah menyogok pengundi dengan mengagihkan wang bantuan yang diberikan kerajaan negeri pada 15 hingga 17 Nov 2022, beberapa hari sebelum PRU15 melalui program i-Pencen, i-Belia dan i-Siswa.

Mengulas mengenai pemberian wang ketika pilihan raya, Hamzah yang juga ahli Parlimen Larut berkata, ia bergantung kepada situasi dan niat wang tersebut diberikan.

“Kadang-kadang mereka (penerima wang) yang minta daripada calon sebab kadang-kadang mereka mahu baiki rumah. Sebab itu kita kena berhati-hati, dan niat itu penting kenapa kita beri wang kepada orang yang minta itu,” katanya.-  Bernama


Calon UPKK 2020 disekalikan dengan peperiksaan tahun depan

BANGI, 25 Rabiulawal 1442H, Rabu – Peperiksaan Ujian Penilaian Kelas KAFA (UPKK) bagi calon tahun 2020 yang terjejas akibat penularan COVID-19 akan disekalikan dengan calon tahun hadapan pada 4 hingga 7 Oktober 2021.

Peperiksaan itu akan membabitkan lima subjek bertulis iaitu Ulum Syariah (Aqidah dan Ibadah), Sirah, Jawi dan Khat, Adab dan Lughah al-Quran.

Manakala, bagi mata pelajaran al-Quran yang merangkumi Ujian Lisan Tadarus dan Tilawah al-Quran, Hafazan serta Tafsir al-Quran akan dilaksanakan pada 1 hingga 30 September 2021.

Menteri di Jabatan Perdana Menteri, Senator Datuk Dr Zulkifli Mohamad Al-Bakri berkata, jadual pelaksanaan bagi ujian bertulis, amali dan lisan akan dimaklumkan kelak.

“Penjadualan ini bagi membolehkan calon mempunyai tempoh pembelajaran yang mencukupi dan dapat membuat persediaan untuk menduduki peperiksaan.

“Pelaksanaan UPKK kepada calon pada tahun 2021 tidak akan menjejaskan penilaian terhadap tahap penguasaan murid setelah mengikuti pendidikan KAFA,” katanya dalam kenyataan, hari ini.

Dr Zulkifli berkata, keputusan itu setelah mengambil kira kepentingan dan persediaan semua pihak, apatah lagi calon UPKK tahun ini masih mempunyai tempoh setahun lagi sebelum ke sekolah menengah.

“Jabatan Kemajuan Islam Malaysia (Jakim) percaya, pematuhan maksimum kepada SOP pembukaan sekolah KAFA yang telah bermula 3 Ogos 2020 menunjukkan suasana positif.

“Ia sama sekali tidak menjejaskan persediaan dan persiapan calon untuk menduduki ujian tersebut yang dijadualkan pada tahun 2021,” katanya.

Beliau berkata, penilaian berbentuk amali bagi mata pelajaran Amali Solat dan Penghayatan Cara Hidup Islam, sebarang catatan penilaian sepanjang sesi persekolahan sepanjang Perintah Kawalan Pergerakan (PKP), PKP Bersyarat dan PKP Pemulihan boleh diambil kira sebagai salah satu bentuk penilaian.

“Jakim mengambil perhatian harapan ibu bapa terhadap pencapaian.

“Justeru, bagi tujuan ini, pemakluman adalah untuk membantu agensi bertanggungjawab di setiap negeri membuat perancangan, pembelajaran dan persediaan calon,” katanya.


AS, Arab Saudi, Perancis gesa pemilihan Presiden Lubnan disegerakan

BEIRUT, 26 Safar 1444H, Khamis – Amerika Syarikat (AS), Perancis dan Arab Saudi menyeru pemerintah Lubnan untuk memilih presiden baharu tanpa sebarang kelewatan atau melengah-lengahkannya selepas penggal Michel Aoun berakhir bulan depan.

Dalam satu kenyataan bersama dari tiga negara yang mempunyai pengaruh penting di Lubnan, mereka menyuarakan sokongan terhadap kedaulatan, keselamatan dan kestabilan Lubnan.

Penganalisis dan pemerhati percaya Lubnan akan sekali lagi memasuki tempoh kekosongan jawatan presiden, sama seperti kes sebelum pemilihan Aoun pada 2016.

“Adalah penting untuk memilih presiden yang boleh menyatukan rakyat Lubnan dan bekerjasama dengan pemimpin serantau dan antarabangsa untuk mengatasi krisis semasa.

“Kami menyeru pembentukan kerajaan yang mampu melaksanakan reformasi struktur dan ekonomi yang diperlukan segera untuk menangani krisis politik dan ekonomi Lubnan, khususnya pembaharuan yang diperlukan untuk mencapai persetujuan dengan Tabung Kewangan Antarabangsa,” kata mereka.

Pada Rabu, Tabung Kewangan Antarabangsa (IMF) mengecam elit politik Lubnan kerana gagal melaksanakan pembaharuan yang diperlukan untuk membuka kunci dana antarabangsa bagi membantu negara itu keluar daripada krisis ekonomi dan kewangan yang tidak pernah berlaku sebelum ini.

Washington, Paris dan Riyadh memberitahu, mereka bersedia bekerjasama dengan Lubnan untuk menyokong pelaksanaan reformasi ini dan mengakui ‘peranan kritikal’ Angkatan Tentera Lubnan serta Pasukan Keselamatan Dalam Negeri.

Kedua-dua agensi keselamatan itu adalah ‘pembela sah kedaulatan dan kestabilan dalaman Lubnan’ kata ketiga-tiga negara berkenaan dalam sindiran jelas terhadap Hizbullah.

“Kami mengesahkan keperluan untuk kerajaan Lubnan… kepada Perjanjian Taif yang membolehkan pemuliharaan perpaduan negara dan keamanan sivil di Lubnan,” kata mereka. – Agensi


Rakyat Palestin makin terseksa hukuman kejam Israel

RAMALLAH, 13 Rabiulawal 1444H, Isnin – Penduduk Palestin di kem pelarian Shuafat dan bandar berdekatan Anata, pinggir Baitulmaqdis, menghadapi kesukaran yang semakin meningkat selepas pihak berkuasa rejim haram Israel mengenakan sekatan ke atas kawasan itu.

Tindakan keras berkenaan susulan insiden tembakan di pusat pemeriksaan tentera Israel pada Sabtu, lokasi seorang askar terbunuh dan dua lagi pengawal keselamatan Israel cedera.

Pada pagi Ahad, pasukan keselamatan Israel menutup semua pintu masuk ke kem pelarian, bandar Anata dan pinggir bandar Al-Salam, timur laut Baitulmaqdis.

Tentera melakukan pencarian dari rumah ke rumah dan menahan saudara-mara suspek yang didakwa mengetuai serangan itu.

Sekolah-sekolah Baitulmaqdis Timur juga ditutup kerana penempatan tentera Israel selepas satu malam pertempuran di kem Shuafat dan bandar berdekatan.

Persatuan Bulan Sabit Merah Palestin berkata, tentera Israel menghalang kru ambulans daripada memasuki kem Shuafat dan Anata.

Dalam satu kenyataan akhbar, penduduk berkata, tentera menyekat akses kepada perkhidmatan kecemasan dan menghentikan kakitangan perubatan daripada melaksanakan tugas kemanusiaan mereka.

Penduduk kem Shuafat dikenali sebagai Ibrahim Mohammed, 53, menyifatkan situasi kemanusiaan sebagai mengerikan dan tragis kurang 24 jam selepas tentera menyekat akses ke tapak itu.

Dia menyifatkan, sekatan oleh pihak berkuasa tentera Israel sebagai ‘hukuman kolektif’ untuk 150,000 penduduk kem dan bandar jiran.

Sekatan itu menghalang doktor, pelajar, guru, peniaga dan pekerja pembersihan daripada memasuki atau meninggalkan kawasan berkenaan dan menghentikan bekalan barangan keperluan.

Selain itu, angkatan bersenjata Israel menggunakan dron pengawasan sebagai sebahagian daripada operasi pencarian berterusan.

Rakyat Palestin mengakui penggunaan dron bersenjata tentera Israel di Tebing Barat merupakan perkembangan baharu dalam serangan mautnya terhadap aktivis, seperti yang berlaku beberapa kali di Semenanjung Gaza. – Agensi


Semakan daftar pemilih tambahan dibuka selama 6 bulan

BANGI, 11 Jamadilakhir 1443H, Jumaat – Suruhanjaya Pilihan Raya Malaysia (SPR) membuka semakan Daftar Pemilih Tambahan Bulan Disember Tahun 2021 (DPT BLN12/2021) selama 6 bulan bermula hari ini hingga 13 Julai 2022.

SPR memaklumkan, DPT BLN12/2021 mengandungi nama bagi 5,718,760 orang warganegara yang berumur 18 tahun dan ke atas sehingga 31 Disember 2021 yang didaftarkan secara automatik sebagai pemilih baharu, 25,220 orang pemilih berdaftar yang bertukar bahagian pilihan raya dan 9,293 orang pemilih bertukar status atau kategori pengundi.

Setiausaha SPR, Datuk Indera Ikmalrudin Ishak berkata, suruhanjaya itu menyediakan empat kaedah semakan iaitu melalui portal di pautan http://www.spr.gov.my atau http://mysprsemak.spr.gov.my, selain menerusi aplikasi mudah alih MySPR Semak.

Selain itu, pemilih juga boleh membuat semakan di portal rasmi Pejabat-Pejabat Pilihan Raya Negeri di pautan http://ppn.spr.gov.my atau Hotline SPR di talian 03-88927018.

“SPR menyeru kepada warganegara yang berumur 18 tahun dan ke atas sehingga 31 Disember 2021 dan mana-mana pemilih berdaftar yang telah memohon pertukaran bahagian pilihan raya atau pertukaran status untuk menyemak nama mereka dalam DPT BLN12/2021.

“Sekiranya mereka mendapati namanya tidak disenaraikan dalam DPT BLN12/2021, mereka boleh membuat tuntutan dengan mengisi Borang C secara dalam talian di pautan http://myspr.spr.gov.my atau hadir ke Pejabat Pilihan Raya Negeri yang berkenaan,” katanya dalam kenyataan, hari ini.

Pada masa sama, mana-mana pemilih berdaftar di sesuatu bahagian pilihan raya yang membuat semakan dan berhasrat membuat bantahan ke atas kemasukan nama pemilih yang membuat pertukaran ke bahagian pilihan rayanya dengan mengisi Borang D dan hadir ke Pejabat Pilihan Raya Negeri berkenaan.

Katanya, Borang C dan Borang D juga boleh dimuat turun di portal Pejabat-Pejabat Pilihan Raya Negeri di pautan http://ppn.spr.gov.my dan hendaklah dikemukakan kepada Pengarah Pilihan Raya Negeri berkenaan pada waktu pejabat pada mana-mana hari bekerja sepanjang tempoh DPT BLN12/2021.

“Untuk sebarang pertanyaaan mengenai urusan semakan DPT BLM12/2021 ini, orang ramai boleh melayari portal rasmi SPR di http://www.spr.gov.my atay hubungi Hotline SPR di talian 03-88927018 atau mana-mana Pejabat Pilihan Raya negeri,” katanya.


Kurang bekalan ubat, sistem kesihatan Sri Lanka bakal lumpuh

COLOMBO, 22 Syawal 1443H, Isnin – Sri Lanka berisiko berdepan pula krisis kesihatan yang serius berikutan kekurangan bekalan ubat akibat kemelut ekonomi di negara itu.

Menurut pegawai kesihatan awam, pihak hospital terpaksa menangguhkan banyak prosedur rawatan pesakit akibat masalah bekalan ubat yang diperlukan.

Sri Lanka mengimport lebih 80 peratus bekalan perubatannya tetapi dengan kehabisan rizab mata wang asing akibat krisis, kebanyakan ubat-ubatan penting tidak dapat dibekalkan, sekali gus membawa sistem penjagaan kesihatan hampir lumpuh.

Di hospital kanser di Colombo, banyak ujian dan prosedur utama termasuk pembedahan kritikal terpaksa ditangguh akibat kekurangan bekalan perubatan.

“Keadaan itu sangat buruk untuk pesakit kanser.

“Kadang-kadang, pada waktu kami merancang untuk beberapa prosedur pembedahan, tetapi ia tidak dapat dilakukan kerana bekalan tidak ada,” kata Dr Roshan Amaratunga.

Beliau berkata, keadaan itu diumpamakan seperti pesakit sedang menanti hukuman mati sekiranya masalah bekalan ini tidak ditangani segera.

Menurut sumber kerajaan, kira-kira 180 barangan utama perubatan sudah kehabisan termasuk suntikan untuk pesakit dialisis dan ubat kanser tertentu.

Katanya, India, Jepun dan penderma pelbagai hala sedang membantu menyediakan bekalan, namun ia masih mengambil masa sehingga empat bulan untuk ia tiba di negara itu.

Sri Lanka sedang bergelut dengan krisis ekonomi paling dahsyat sejak kemerdekaan pada 1948. – Agensi


Israel tangkap lebih 135,000 rakyat Palestin sejak Perjanjian Oslo

RAMALLAH, 17 Safar 1444H, Rabu – Pasukan pendudukan haram Israel telah menahan lebih 135,000 rakyat Palestin sejak Perjanjian Oslo ditandatangani pada 13 September 1993.

Menurut Suruhanjaya Hal Ehwal Tahanan (PAC) dalam kenyataan, pihak berkuasa Israel berterusan menahan rakyat Palestin dan gagal mematuhi peraturan membebaskan tahanan selaras dengan Perjanjian Oslo dan semua perjanjian berikutnya.

PAC menegaskan, kira-kira 20,000 kanak-kanak dan 2,500 wanita adalah antara lebih 135,000 orang Palestin yang ditahan daripada semua segmen masyarakat.

Separuh daripada ahli Majlis Perundangan Palestin (PLC) selain beberapa menteri, ratusan ahli akademik, wartawan serta kakitangan daripada masyarakat sivil dan organisasi antarabangsa juga telah ditahan dalam tempoh ini, jelas PAC.

Menurut semua keterangan yang diperoleh, semua tahanan telah dikenakan satu atau lebih bentuk penyeksaan fizikal, psikologi dan layanan kejam.

Bagi membolehkan pihak berkuasa Israel menampung bilangan banduan yang sangat besar, PAC berkata, mereka membuka banyak penjara dan kemudahan tahanan baharu seperti penjara Ramon dan Gilboa, selain memperluaskan penjara Naqab.

Rejim Zionis juga meluluskan satu perundangan untuk menjejaskan isu tahanan serta mencemarkan status undang-undang.-  Agensi


Lebih 8,000 pekerja kilang kluster Berendam jalani saringan COVID-19

MELAKA, 26 Rabiulawal 1442H, Khamis  – Lebih 8,000 pekerja sebuah kilang di Batu Berendam di sini, akan menjalani ujian saringan COVID-19 dalam tempoh terdekat, berikutan terdapat kakitangan mereka dikesan positif wabak itu.

Pengerusi Jawatankuasa Kesihatan dan Antidadah Melaka Datuk Rahmad Mariman berkata, langkah itu diambil kerana berlakunya peningkatan kes positif COVID-19 dalam kalangan pekerja kilang sehingga wujud kluster baharu dikenali sebagai kluster Berendam.

Katanya, sehingga semalam, kluster Berendam merekodkan 19 kes aktif dan 18 daripadanya sedang dirawat di Hospital Melaka.

“Kluster Berendam melibatkan sebuah kilang bersaiz besar dan sehingga semalam, Jabatan Kesihatan Melaka dengan kerjasama pihak kilang melakukan saringan ke atas 2,118 orang melibatkan 1,892 pekerja dan 226 kontak rapat terdiri daripada ahli keluarga mereka.

“Daripada jumlah itu, 240 kakitangan masih menunggu keputusan ujian saringan COVID-19 dan saringan menyeluruh terhadap semua pekerja kilang itu akan dilakukan,” katanya pada sidang media di sini, hari ini.

Beliau berkata, Jabatan Kesihatan Melaka mendapat kerjasama yang baik daripada pihak kilang dalam usaha memutuskan rantaian COVID-19 dan kos saringan ditanggung pengurusan kilang berkenaan.

Katanya, Jabatan Kesihatan Melaka dan kilang berkenaan juga mencari penyelesaian terbaik bagi  mengekang penularan COVID-19 dari Kluster Berendam memandangkan pekerja kilang berkenaan tidak tinggal berpusat seperti di asrama pekerja sebaliknya dari ketiga-tiga daerah di negeri berkenaan.

Beliau berkata, fasa pertama Kluster Berendam dikesan selepas salah seorang pekerja kilang tersebut yang baru pulang dari zon merah disahkan positif COVID-19 menerusi saringan wajib yang dijalankan pihak kilang.

Katanya, penularan dalam kalangan pekerja kilang tersebut dikesan selepas menghadiri majlis sambutan hari jadi di sebuah resort di Alor Gajah. -Bernama


Bajet 2021: Syor kaji semula GST kadar terendah 3 peratus

BANGI, 19 Rabiulawal 1442H, Khamis – Dalam usaha menstabilkan semula kewangan kerajaan, Barisan Jemaah Islamiah Se-Malaysia (BERJASA) mencadangkan supaya sistem percukaian efektif melalui Cukai Barangan dan Perkhidmatan (GST) dilaksana semula dengan pembaharuan tertentu.

Justeru, satu kajian menyeluruh perlu dibuat oleh kerajaan terhadap pelaksanaan semula GST pada kadar baharu yang lebih rendah iaitu 3 peratus berbanding 6 peratus sebelum ini.

Malaysia mula mengenakan GST pada 1 April 2015 – menerusi pemerintahan Barisan Nasional (BN) – dengan kadar 6 peratus sehinggalah dimansuhkan oleh Pakatan Harapan pada 1 Jun 2018.

Menerusi Belanjawan Alternatif 2021, BERJASA mencadangkan supaya pelaksanaan sistem percukaian berkenaan dikuat kuasa semula selepas situasi ekonomi negara pulih pasca pandemik COVID-19.

“Sekiranya kutipan GST ketika pada kadar yang diperkenalkan iaitu 6 peratus pada tiga tahun lalu membawa hasil hampir RM42 bilion kepada kerajaan, BERJASA menjangkakan pengenalan semua ini akan membawa sekurang-kurangnya RM20 bilion pendapatan kepada kerajaan Persekutuan.

“Malah, sekiranya pelaksanaan sistem GST yang baharu ini lebih tersusun dan rapi, dijangka pendapatan kerajaan boleh mencecah RM35 bilion setahun,” katanya.

Sehubungan itu, BERJASA mengesyorkan supaya pelaksaan GST yang baharu dijalankan secara berperingkat sebelum sistem cukai itu dikuat kuasa secara menyeluruh.

“BERJASA juga melihat keperluan untuk mengenakan kadar berasingan terhadap barangan berbahaya kepada kesihatan seperti rokok dan alkohol dikenakan GST berkadar lebih tinggi iaitu 7 peratus.

“Manakala, barangan keperluan harian seperti bahan mentah makanan dan barangan lain dicadangkan untuk tidak dikenakan sebarang GST atau 0 peratus,” katanya.

BACA PENUH BELANJAWAN ALTERNATIF BERJASA DI RUANGAN ARTIKEL KHAS ISMAWEB.NET


PGA rampas arak tak bercukai bernilai RM1.2 juta

SHAH ALAM, 27 Zulkaedah 1442H, Khamis – Pasukan Gerakan Am (PGA) merampas hampir 20,000 liter minuman keras pelbagai jenama tidak bercukai dianggarkan bernilai lebih RM1.2 juta dalam serbuan di sebuah gudang di Kampung Sungai Kandis, Klang, dekat sini semalam.

Komander Briged Tengah PGA Cheras SAC Muhammad Abdul Halim berkata serbuan turut menahan tiga lelaki tempatan dan lima lelaki warga Bangladesh berusia antara 25 hingga 57 tahun yang dipercayai ahli sindiket pengedaran minuman keras tidak bercukai di sekitar Lembah Klang.

“Serbuan dilakukan selepas PGA bertindak atas maklumat orang awam. Ketika serbuan, kesemua lelaki berkenaan sedang memunggah arak mengandungi alkohol antara empat hingga 16.3 peratus di dalam gudang itu yang digunakan sebagai stor penyimpanan dan pengedaran arak,” katanya dalam sidang media di sini hari ini.

Beliau berkata pihaknya turut merampas tiga lori, sebuah van dan sebuah kereta yang menjadikan jumlah keseluruhan rampasan sebanyak RM1.66 juta.

Menurutnya berdasarkan jumlah rampasan arak, kenderaan dan operasi pengedaran, pihaknya percaya sindiket berkenaan telah lama beroperasi namun siasatan lanjut akan dilakukan untuk mengetahui modus operandi sindiket itu termasuk dari negara mana arak tersebut diseludup.

Kesemua lapan lelaki itu diserahkan kepada pihak Ibu Pejabat Polis Daerah Shah Alam dan akan direman selama 14 hari untuk siasatan lanjut mengikut Seksyen 135(1) Akta Kastam 1967, katanya. – Bernama


Lupakan sekolah 1 aliran selagi pemimpin Melayu tak tegas

BANGI, 13 Muharram 1442H, Selasa – Perjuangan sekolah satu aliran tidak akan selesai selagi tiada ketegasan dalam kalangan pemimpin-pemimpin Melayu terhadap agenda itu, apatah lagi hanya mementingkan perkiraan politik.

Presiden Ikatan Muslimin Malaysia (ISMA), Haji Aminuddin Yahaya meluahkan kekesalannya terhadap kerajaan hari ini yang tidak berani membuka mulut menyatakan pendirian mereka terhadap isu sekolah vernakular.

Beliau berkata, kerajaan sekarang – yang didominasi pemimpin Melayu, Islam – bukanlah ‘perpaduan ummah’ yang diimpikan seperti dahulu.

“Apabila kita ada parti Melayu dan parti Islam yang kita harap-harapkan sebelum ini, selepas menjadi kerajaan pun akhirnya tidak berani buka mulut nyatakan pendirian terhadap sekolah vernakular.

“Apatah lagi parti Melayu, Islam apologetik. Lagilah tidak boleh diharap,” katanya dalam kenyataan, hari ini.

Haji Aminuddin berkata, parti peribumi baharu yang berjaya menerajui kerajaan akhirnya menjadi tempang apabila mula menerima kemasukan keahlian bukan peribumi.

“Baru sahaja masuk parti, sudah berani bidas sini sana yang akhirnya menyebabkan parti itu tidak berani mengeluarkan pendirian rasmi.

“Kenyataan YB Santhara, juga ahli bukan peribumi pertama Bersatu yang membidas Ketua Pemudanya yang lantang mahu kerajaan mansuhkan sekolah vernakular telah membuktikan parti itu akan menghadapi pelbagai dilema dalaman apabila soal perjuangan Melayu, Islam dan Bumiputera kelak,” katanya.

Beliau percaya kenyataan Santhara itu akan membuka ruang kepada ahli bukan peribumi lain yang bakal menyertai Bersatu nanti berani membidas dan menuntut sesuatu daripada parti.

“Maka tinggallah parti-parti Melayu yang tidak ada wakil dalam Parlimen seperti BERJASA dan PUTRA yang secara rasminya kekal dengan pendirian parti untuk mendesak kerajaan memansuhkan sekolah vernakular.

“Ditambah lagi dengan suara-suara NGO Melayu yang kuat tetapi terabai kerana rasa selesa mereka pasti tak akan undi PH,” katanya.

Haji Aminuddin berkata, akar umbi parti-parti Melayu juga terpaksa akur dengan pendirian parti masing-masing walaupun ramai yang mahu sistem sekolah satu aliran.

“Kita punyai asas yang kuat untuk mansuhkan sekolah vernakular di mana itulah aspirasi Perlembagaan Persekutuan, Penyata Razak 1956, Akta Pendidikan 1961 dan sebagainya yang mahukan satu sistem pendidikan kebangsaan.

“Ditambah lagi dengan pemansuhan sekolah aliran Melayu satu ketika dahulu bagi meraikan semua kaum atas semangat integrasi nasional, pasti sangat mengecewakan kita apabila melihat gelagat pemimpin kita sekarang,” katanya.


Hidupkan hati dengan al-Quran

1. HIDUPKAN hati dengan al-Quran. Jangan sampai jiwa sunyi daripada membaca dan menghayati al-Quran. Rasulullah pernah bersabda:

إِنَّ الرَّجُلَ الَّذِي لَيْسَ فِي جَوْفِهِ شَيْءٌ مِنَ الْقُرْآنِ كَالْبَيْتِ الْخَرِبِ

“Sesungguhnya jiwa seorang lelaki yang tidak didiami sesuatu dari al-Quran adalah seumpama rumah yang roboh. (HR al-Darimi)

2. Malah, Saidina Abdullah bin Mas’ud turut pernah berpesan dengan nasihat yang sama iaitu:

وَإِنَّ الْقَلْبَ الَّذِي لَيْسَ فِيهِ مِنْ كِتَابِ اللَّهِ شَيْءٌ خَرِبٌ كَخَرَابِ الْبَيْتِ الَّذِي لا سَاكِنَ لَهُ

Dan sesungguhnya hati yang tidak didiami oleh al-Quran itu adalah jiwa yang roboh seumpama robohnya rumah yang tidak berpenghuni.

Semoga Allah membimbing kita.

Dr. Ahmad Sanusi Azmi


Muhyiddin jalan tugas sukarela tanpa imbuhan

BANGI, 26 Muharram 1443H, Sabtu – Tan Sri Muhyiddin Yassin merakamkan penghargaan kepada jemaah menteri, khususnya Perdana Menteri, Datuk Seri Ismail Sabri Yaakob atas kepercayaan yang diberikan dalam pelantikannya sebagai Pengerusi Majlis Pemulihan Negara bertaraf menteri.

Beliau turut menjunjung kasih kepada Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah yang telah memperkenankan pelantikan itu.

Bekas Perdana Menteri itu berkata, beliau berbesar hati menerima pelantikan berkenaan dan akan menjalankan tugas secara sukarela tanpa apa-apa imbuhan.

Katanya, kepercayaan yang diberikan oleh kerajaan adalah suatu amanah untuk meneruskan segala usaha dan perancangan yang telah dimulakan sebelum ini bagi memulihkan negara daripada kesan wabak COVID-19.

“Saya dan anggota Majlis Pemulihan Negara akan berperanan membantu YAB Perdana Menteri dan kerajaan pimpinan beliau membawa Malaysia melalui fasa-fasa pemulihan seperti mana yang telah digariskan dalam Pelan Pemulihan Negara.

“Ini termasuk menyokong pelaksanaan Program Imunisasi COVID-19 Kebangsaan, memudah cara pembukaan sektor-sektor ekonomi, sosial, pendidikan dan keagamaan serta mewujudkan kesedaran masyarakat terhadap pematuhan kepada norma baharu kehidupan selaras dengan peralihan pengurusan COVID-19 yang akan memasuki fasa endemik,” katanya dalam kenyataan, hari ini.

Muhyiddin berkata, beliau akan memanfaatkan segala pengalaman yang ada dan mengharapkan sokongan semua pihak dalam semangat ‘Keluarga Malaysia’ bagi memastikan matlamat melindungi nyawa, menjamin kelangsungan hidup serta memulihkan negara akan mencapai kejayaan.


Kakitangan Kedutaan Sweden di Baghdad pulang ke Stockholm

BAGHDAD, 5 Muharam 1445H, Ahad – Kakitangan Kedutaan Sweden di Baghdad kembali ke Stockholm pada Jumaat selepas bangunan kedutaan itu diserang penunjuk perasaan yang marah terhadap insiden pembakaran al-Quran.

Tindakan itu diambil atas faktor keselamatan selepas beberapa penunjuk perasaan menyerbu kedutaan dan membakarnya, dedah media Iraq.

Bagaimanapun, tiada butiran terperinci mengenai tahap kerosakan.

Khamis lalu, Iraq mengusir duta Sweden sebagai protes terhadap rancangan pembakaran al-Quran yang mendorong ratusan penunjuk perasaan berkumpul berhampiran Kedutaan Sweden di Baghdad.

Jurucakap Kementerian Luar Sweden mengumumkan pada Jumaat bahawa kakitangan dan operasi akan berpindah sementara ke Stockholm atas sebab keselamatan, tetapi enggan memberikan penjelasan lanjut. – Agensi


Tok Mat syor TH ditadbir Lembaga Pemegang Amanah

BANGI, 7 Zulhijjah 1442H, Sabtu – Timbalan Presiden UMNO bimbang langkah meletakkan Lembaga Tabung Haji (TH) di bawah Bank Negara Malaysia (BNM) akan menjadikan insititusi itu sebuah agensi kewangan dan tabungan semata-mata.

Datuk Seri Mohamad Hasan berkata, TH akan hilang potensinya sebagai sebuah dana amanah dengan misi yang lebih besar dan mulia, serta agensi pengurusan jemaah haji terbaik di dunia.

Bahkan, beliau berkata, kepelbagaian pelaburan TH menjadikan agensi itu lebih besar daripada hanya satu tabungan bebas unsur riba dalam membantu umat Islam menunaikan fardu haji.

“Melaluinya, jutaan umat Islam menikmati kos haji yang terendah di dunia, tidak membebankan dan dengan perkhidmatan haji yang terbaik.

“TH adalah dana mahsul yang sangat strategik kepada kepentingan umat Islam di negara ini,” katanya dalam kenyataan, hari ini.

Oleh itu, Mohamad menggesa supaya TH dijadikan sebuah ‘Institusi Kepercayaan Nasional’ yang ditadbir oleh Lembaga Pemegang Amanah.

“Serahkan pentadbirannya kepada Lembaga Pemegang Amanah yang dianggotai oleh individu paling dihormati dan berwibawa, termasuk jika perlu tokoh antarabangsa.

“Masalah Tabung Haji bukan lagi kawal selia. Masalah sebenar Tabung Haji ialah kepimpinan terbaik, amanah dan kompeten,” katanya.

Malah katanya, masa depan TH juga bukan pada meletakkan agensi itu di bawah BNM.

“Masa depannya ialah pada kepimpinan yang boleh membongkar potensinya sebagai dana amanah dan pemberdayaan paling produktif untuk ummah.

“Saya mengajak umat Islam menyatakan pendirian tegas agar kerajaan mengembalikan peranan TH ke peranan strategiknya semula, selaras dengan semangat penubuhan Tabung Haji itu sendiri,” katanya.

Sebelum ini, Kementerian Kewangan mengumumkan TH akan dikawal selia oleh BNM.

Kementerian dalam kenyataan berkata, Jemaah Menteri bersetuju dengan penyenaraian TH sebagai institusi kewangan Islam di bawah Seksyen 223 Akta Perkhidmatan Kewangan Islam.